הוועדה לקידום מעמד האישה ולשוויון מגדרי, כנסת 20, פרוטוקול מספר 277, 2018-11-20 12:00

עאידה תומא סלימאן: שלום לכולן, אני פותחת את הישיבה של הוועדה השנייה היום של הוועדה לקידום מעמד האישה ולשוויון מגדרי.

עאידה תומא סלימאן: אנחנו ביישום המלצות הוועדה הבין-משרדית למניעה וטיפול בתופעת האלימות במשפחה.

עאידה תומא סלימאן: תנו לי קודם לציין שאנחנו היום בכנסת מציינות – אני ביקשתי לציין ביום מיוחד את היום הבינלאומי למאבק באלימות נגד נשים שחל כמו כל שנה ב-25 בנובמבר.

עאידה תומא סלימאן: היום הכנסת תקדיש את הדיונים של הוועדה וגם יהיה דיון במליאה בנושא.

עאידה תומא סלימאן: אבל נכון שאנחנו מבקשות קיום מיוחד זה לא אומר שאנחנו לא עוסקות יום ביומו, במיוחד בוועדה הזו, בנושאים הקשורים לאלימות על כל סוגיה ועל כל צורותיה נגד הנשים.

עאידה תומא סלימאן: הנשים סובלות גם מאלימות פיזית וגם מינית, מילולית, נפשית וכלכלית.

עאידה תומא סלימאן: ויחד עם התופעה הזו יש כל מיני תופעות שסובבות.

עאידה תומא סלימאן: בדיון הקודם שהיה על הטרדות מיניות ועל פגיעות מיניות אנחנו דיברנו על איך שתופעת ההתעמרות בעבודה מתלווה תמיד לנושא של ההטרדות המיניות וחשיפת הטרדות מיניות במקומות העבודה כך שכל פעם שיש סוג אחד של אלימות אי אפשר לציין שיש רק סבל מסוג אחד, זה גורר גם סוגים אחרים שמתלויים ועושים את הסבל של האישה בלתי נסבל.

עאידה תומא סלימאן: 20 נשים כמעט כל שנה נרצחות במדינת ישראל.

עאידה תומא סלימאן: השנה עוד לא הסתיימה וכבר יש 20 נשים שנרצחו השנה הזו.

עאידה תומא סלימאן: כל אישה היא עולם ומלואו, כל אישה היא סיפור חיים, כל אישה היא גם אנשים שסובבים אותה, אוהבים אותה, מנסים לזכור אותה ולהחיות את זכרה.

עאידה תומא סלימאן: ואנחנו מנסות כל הזמן לאותת לבעיה העיקרית שהיא שרוב הנשים האלה שנרצחו כבר התלוננו, כבר אותתו ואמרו אני נמצאת בסכנה ואני מפחדת שהחיים שלי ייגזלו.

עאידה תומא סלימאן: אבל לצערנו הרב נכשלנו, כולנו.

עאידה תומא סלימאן: נכשלנו בלהגן על הנשים האלה.

עאידה תומא סלימאן: המערכות הקיימות נכשלו פעם אחר פעם, לפחות 10 פעמים בשנה הזו, להגן על אישה יחידה, לספק לה את הביטחון שלה.

עאידה תומא סלימאן: מדינה שלמה על כל מערכותיה לא יכלה להבטיח את ביטחונה של אזרחית אחת שבסופו של דבר נרצחה.

עאידה תומא סלימאן: 10 נשים כאלה לפחות נרצחו השנה, שאותתו, שאמרו, שצעקו, שהתלוננו, אבל לא הצלחנו להגן עליהן.

עאידה תומא סלימאן: המערכות לא הגנו עליהן.

עאידה תומא סלימאן: אנחנו לפחות מנסות, אנחנו לפחות נאבקות, ארגוני הנשים נאבקים ומשמיעים את צעקתן של הנשים.

עאידה תומא סלימאן: אבל אי אפשר לכלול את כולן באותה רמה של אחריות.

עאידה תומא סלימאן: בכל זאת יש מערכות שהן אמונות גם לפי החוק, גם לפי המוסר לספק את ההגנה הזו.

עאידה תומא סלימאן: לא רק לנשים שנרצחות, אלא גם לנשים שחיות בתוכנו וסובלות יום יום מאלימות.

עאידה תומא סלימאן: ואני לא משווה בין האחריות של קבוצה שקמה באופן וולונטרי ועושה יום יום כדי להגן על נשים לבין מערכת או משפטית או מערכת אכיפה או מערכת הגנה כמו מערכות הרווחה, האחריות שלהן היא אחרת לגמרי.

עאידה תומא סלימאן: והאחריות שלהן מתבטאת גם בקבלת החלטות וגם בביצוע החלטות שכבר התקיימו.

עאידה תומא סלימאן: ארבע שנים עברו מאז הקמת הוועדה הבין משרדית לטיפול באלימות נגד נשים.

עאידה תומא סלימאן: שנה וחצי אחרי שהממשלה אימצה את המלצות התכנית הלאומית למניעת אלימות במשפחה אשר הכין הצוות הבין משרדי נשים ממשיכות לשלם בחייהן ואנחנו לא מרגישות את השינוי בשטח.

עאידה תומא סלימאן: למה?

עאידה תומא סלימאן: כי בין היתר התכנית אשר הממשלה בעצמה אימצה לא תוקצבה במלואה ולא נקבעה לה תקנה תקציבית.

עאידה תומא סלימאן: אנחנו תיכף נשמע דוח תקציבי שביקשתי מהממ"מ לערוך כדי לנסות לבדוק סוף סוף ולקבל תשובות מה הוקצה לתכנית שהממשלה בעצמה אימצה והאם באמת נוצל התקציב הזה ועד כמה נוצל.

עאידה תומא סלימאן: לפני שלושה שבועות הגשתי בקשה להקמת ועדת חקירה פרלמנטארית שתחקור את הכשלים והמחדלים בסוגית רצח נשים וכמוני עוד שלוש חברות כנסת הגישו את הבקשה הזו.

עאידה תומא סלימאן: נתבקשנו לדחות את ההצבעה על ועדת החקירה ולקיים משא ומתן על קביעת תכנית חירום להגנה על נשים וגם לתקצב במלואה את התכנית הממשלתית.

עאידה תומא סלימאן: אני עכשיו אומרת לכם – מחר ההצעה שלנו תעלה להצבעה.

עאידה תומא סלימאן: המשא ומתן עוד לא התחיל.

עאידה תומא סלימאן: אנחנו מבקשות לקיים את הדיון עם נציגי המשרדים, עדיין לא מצאו את הזמן כדי לשבת איתנו.

עאידה תומא סלימאן: אז מחר הצעת ועדת החקירה תעלה להצבעה וכולנו אמורות להיות מחויבות לתמוך בהצעה כזו אם אנחנו לא מקבלות את מה שדרשנו עד מחר בשעה שתעלה ההצעה שלנו לוועדת החקירה.

עאידה תומא סלימאן: היום אני מקדישה את הדיון הזה לכל הנשים שאינן איתנו עוד, לכל הנשים שנרצחו והרוצחים שלהן או שנמצאים בכלא או שעדיין מסתובבים חופשי בינינו.

עאידה תומא סלימאן: אני מקדישה את הדיון הזה לכל הנשים הסובלות או בשקט או מתלוננות ולא מקבלות מענה, או אלה הנמצאות במקלטי הנשים, מחפשות דרך להתחיל חיים חדשים רחוקים מאלימות.

עאידה תומא סלימאן: אני מקדישה את הדיון לכל הנשים שסובלות מכל סוגי האלימות.

עאידה תומא סלימאן: אני מברכת על זה שחברי וחברות הכנסת הצטרפו אלינו לדיון הזה.

עאידה תומא סלימאן: כמובן, אני אתן לכם להתייחס, אבל קודם אני מבקשת מכם להתאזר בסבלנות.

עאידה תומא סלימאן: אני ארצה לתת לד"ר נורית יכימוביץ' כהן ממרכז המחקר והמידע להציג את הנתונים שבחרנו השנה להתמקד, תיכף תסביר במה התמקדנו בנתונים האלה.

עאידה תומא סלימאן: ואחר כך נשמע גם דיווח כלכלי על מצב תקצוב התכנית למניעת אלימות.

עאידה תומא סלימאן: בבקשה.

נורית יכימוביץ כהן: תודה ליושבת הראש.

נורית יכימוביץ כהן: אני אציג כפתיחה נתונים על אלימות במשפחה, בדגש על אלימות כלפי נשים.

נורית יכימוביץ כהן: מדובר בנתונים שקיבלנו מהמשטרה.

נורית יכימוביץ כהן: הנתונים האלה מייצגים את היקף האלימות במשפחה בישראל רק ככל שזה מתבטא בתיקי משטרה.

נורית יכימוביץ כהן: כמובן שיש לנו הרבה אלימות שאינה מדווחת.

נורית יכימוביץ כהן: מדובר בנתונים מ-2016 ו-2017.

נורית יכימוביץ כהן: ביקשנו מהמשטרה נתונים, קודם כל שאלנו אותם מי המתלוננים בתיקי אלימות במשפחה.

נורית יכימוביץ כהן: אז קודם כל יותר משני שליש מהמתלוננים הם בעצם מתלוננות.

נורית יכימוביץ כהן: עשירית מהמתלוננים הם גברים ו-20% מהתיקים יש בהם תלונה הדדית.

נורית יכימוביץ כהן: זאת אומרת, שני בני הזוג התלוננו זה על זה אבל כאמור עיקר התלונות התקבלו על ידי נשים.

נורית יכימוביץ כהן: מדובר ב-11,500 תיקים שנרשמו בהם 15,500 עבירות.

נורית יכימוביץ כהן: אנחנו לומדים מזה שיש יותר מעבירה אחת בממוצע בכל תיק.

נורית יכימוביץ כהן: הנתונים האלה שונים מנתוני המשטרה שכתובים בשנתון הסטטיסטי של המשטרה מפני שהנתונים שאני מציגה עכשיו לא כוללים עבירות רכוש.

נורית יכימוביץ כהן: הם כן כוללים עבירות שעיקרן תקיפה ואיומים, בערך חצי חצי כמו שאפשר לראות בשקופית.

נורית יכימוביץ כהן: ובנוסף על כך יש כמה מאות עבירות מין ו-26 תיקים שנפתחו עקב רצח, ניסיון לרצח או הריגה.

נורית יכימוביץ כהן: אני רוצה רגע להתמקד בנושא של רצח והריגה של נשים.

נורית יכימוביץ כהן: זה הסט היחיד של הנתונים שבו אני מביאה מספרים גם על רצח והריגה על ידי בן הזוג וגם על ידי בן משפחה אחר.

נורית יכימוביץ כהן: כל שאר הנתונים בהמשך יהיו רק על עבירות בין בני זוג.

עאידה תומא סלימאן: אני יכולה לשאול פה – אני מכירה הרבה סיפורים שבהם נשים נרצחו על ידי אנשים שלכאורה זרים להן אבל לפי הזמנת בן הזוג.

עאידה תומא סלימאן: זה כלול בתוך...?

אורלי אלמגור דותן: לדעתי את ביקשת מאיתנו לבדוק את זה במסמך הקודם שנכתב בשנה שעברה.

אורלי אלמגור דותן: הנתונים של המשטרה מתייחסים לרצח על ידי בן משפחה.

אורלי אלמגור דותן: אני חושבת שהם נמצאים פה.

אורלי אלמגור דותן: אני לא חושבת שהם כוללים בפנים כי הם היו יודעים הם לדעתי היו מקטלגים את זה ככה אבל עדיף שהמשטרה תענה לזה.

אורלי אלמגור דותן: את מדברת על רצח מוזמן.

אורלי אלמגור דותן: מה אתם עושים כשיש רצח שבן המשפחה הוא לא מבצע, איך אתם מקטלגים את זה?

אילת אורנשטיין: צריך לבחון את זה ברמת התיק-תיק.

אילת אורנשטיין: זו לא שאלה שנשאלה קודם.

אילת אורנשטיין: אני מעדיפה שנבחן ונשיב במסודר.

עאידה תומא סלימאן: אוקיי.

עאידה תומא סלימאן: בבקשה.

נורית יכימוביץ כהן: הנתונים כאן מחולקים לפי נשים שנרצחו והתלוננות לפני כן במשטרה על אלימות או לא התלוננו לפני כן במשטרה על אלימות.

נורית יכימוביץ כהן: הצבע הירוק מציין תלונה מוקדמת והצבע הכחול ללא תלונה מוקדמת.

נורית יכימוביץ כהן: ואם נסכם את כל הנתונים שיש כאן בשקופית אני יכולה לספר ש-35 נשים בשנתיים המדוברות 2017-2016 נרצחו או נהרגו על ידי בן זוגן או קרוב משפחה אחר וחצי מהן התלוננו לפני כן במשטרה.

נורית יכימוביץ כהן: חצי מהן, ליתר דיוק 17 נשים, התלוננו, היו מוכרות לרשויות ובכל זאת הרצח לא נמנע - -

עאידה תומא סלימאן: צריך לזכור שחלק מהן גם היו מוכרות לרווחה.

עאידה תומא סלימאן: כלומר יש כאלה שגם לא מצוינות בתוך ה-50% שמוכרות למשטרה, אבל הן היו מוכרות לרווחה.

עאידה תומא סלימאן: כלומר, איזשהו מוסד ממשלתי הכיר שהנשים נמצאות בסכנה.

עאידה תומא סלימאן: יותר מ-50%.

נורית יכימוביץ כהן: מסמך קודם של מרכז המידע והמחקר של הכנסת גם מצביע על זה ונותן נתונים שעשרות אחוזים מהנשים היו מוכרות גם לרשויות הרווחה ובכל זאת אף אחד לא הצליח למנוע את הרצח או ההריגה.

קריאה: אז דיברנו על 70 אז כמה זה עומד עכשיו?

עאידה תומא סלימאן: ביחד, כשעושים חפיפה.

נורית יכימוביץ כהן: קבוצות גיל שבהן זה קורה – כמו שאתם יכולים לראות בשקופית זה יכול לקרות בכל קבוצות הגיל.

נורית יכימוביץ כהן: שתי קבוצות הגיל שבהן זה הכי קורה זה נשים בגיל 25 עד 34 ו-35 עד 44, אלה הקבוצות שהן מועדות.

נורית יכימוביץ כהן: הנתונים האלה לא כוללים נישואי קטינות מפני שבישראל לא אמורים להתחתן לפני גיל 18.

נורית יכימוביץ כהן: יתכן - -

עאידה תומא סלימאן: לא אמורים אבל כן עושים.

עאידה תומא סלימאן: וזה נושא אחר שאנחנו בודקות בוועדה, לצערי הרב.

נורית יכימוביץ כהן: יהודיות ולא יהודיות – 23% מהמתלוננות על אלימות במשפחה הן לא יהודיות וזה שיעור שגדול משיעורן באוכלוסייה.

נורית יכימוביץ כהן: בקרב בגירות יש 18% שהן לא יהודיות.

נורית יכימוביץ כהן: אז יש לנו כאן בעצם ייצוג יתר.

נורית יכימוביץ כהן: אנחנו לא יודעים האם יש יותר עבירות של אלימות במשפחה או שיש שיעור תלונות יותר גבוה.

עאידה תומא סלימאן: זה רק תשובה לכל מי שאומר שנשים ערביות לא מתלוננות.

עאידה תומא סלימאן: אז הנה, מתלוננות אפילו יותר מהשיעור שלהן באוכלוסייה.

איל בן ראובן: ה-23% לא יהודיות זה ערביות או שזה גם מיעוטים- -

נורית יכימוביץ כהן: זה כולל ערביות, נוצריות, דרוזיות, צ'רקסיות לפי - -

עאידה תומא סלימאן: זה הכל ערביות מה שהזכרת.

עאידה תומא סלימאן: אבל הוא מתייחס לאוכלוסיות אחרות.

נורית יכימוביץ כהן: - - - אפשר לשאול את המשטרה.

עאידה תומא סלימאן: אתם כוללים את מבקשות המקלט בתוך הלא יהודיות?

קריאה: הן לא כלולות - - -

עאידה תומא סלימאן: אז ככה העולם מתחלק במשטרה?

עאידה תומא סלימאן: יהודים ולא יהודים?

עאידה תומא סלימאן: ככה.

עאידה תומא סלימאן: אוקיי.

עאידה תומא סלימאן: זה גם במדינה מה אני - - -

אורלי לוי אבקסיס: אבל אולי יש נתונים יותר מדויקים שאנחנו נוכל ללמוד את התמונה יותר טוב.

אורלי לוי אבקסיס: אז שווה גם להעביר לוועדה.

איל בן ראובן: שווה לבקש את הנתון הזה כי אני חושב שאנחנו - -

עאידה תומא סלימאן: הוועדה תבקש לפלח את הנתונים של הלא יהודיות.

עאידה תומא סלימאן: אני יודעת שהייתה בעיה קודם לתת את הנתונים של המוצא אבל לפחות של הסטאטוס.

עאידה תומא סלימאן: כלומר, או שהיא אזרחית ערביה או שלפחות ממבקשות המקלט, לפחות את זה, שנקבל איזשהו פילוח של הלא יהודיות.

עאידה תומא סלימאן: בבקשה.

נורית יכימוביץ כהן: עולות לעומת ותיקות – שיעור העולות שסובלות או שהתלוננו על אלימות במשפחה דומה לשיעורן באוכלוסייה ועומד על 21%.

נורית יכימוביץ כהן: אין לנו פילוח לפי ארצות מוצא.

נורית יכימוביץ כהן: בשנים האחרונות המשטרה סירבה לבקשותינו - -

פנינה תמנו: מה ההגדרה שלכם לעולות?

אורלי אלמגור דותן: זה לא משנה - -

פנינה תמנו: האם יוצאת אתיופיה מלפני 30 שנה - - -

נורית יכימוביץ כהן: הגדרת המשטרה לעולה זה שנת עלייה מ-1989 והלאה.

שולי מועלם-רפאלי: אם היא עלתה ב-89' היא עדיין בהגדרת עולה, חבריי במשטרה?

נורית יכימוביץ כהן: ללמ"ס יש הגדרה דומה משנת 90' ומעלה.

נורית יכימוביץ כהן: זה פשוט תופס את השנה שלפני גל העלייה הגדול מברית המועצות לשעבר.

אורלי אלמגור דותן: זאת ההגדרה המקובלת.

נורית יכימוביץ כהן: הגדרה מקובלת.

אורלי אלמגור דותן: לא רק במשטרה.

שולי מועלם-רפאלי: מי ש-30 שנה בארץ היא עדיין עולה?

שולי מועלם-רפאלי: עלתה בת 12, הגיעה לגיל 42.

אורלי אלמגור דותן: אבל חברת הכנסת - - -

שולי מועלם-רפאלי: לא, אין לי טענה אליהם.

פנינה תמנו: הם לא רוצים לקטלג את כמוצא אז הם קוראים לזה עולות.

פנינה תמנו: ופשוט, ממש, זה לא הגדרה של עולה הקלאסי לפי משרד הקליטה, 15 שנים.

נורית יכימוביץ כהן: למשרד הקליטה יש הגדרות לצרכי זכויות.

עאידה תומא סלימאן: אני חושבת שאם המדינה החליטה שאחרי 10 שנים מבחינת הזכויות האדם או האישה מפסיקים להיות עולים אז אני לא יודעת למה מבחינת הסטטיסטיקה המשטרתית הם ממשיכים להיות.

עאידה תומא סלימאן: זה מעניין.

עאידה תומא סלימאן: אבל בואו נתקדם הלאה בסטטיסטיקה בנושא.

עאידה תומא סלימאן: בבקשה.

נורית יכימוביץ כהן: הטיפול בתיקים – מבחינת סדר גודל בכל אחת מהשנים 2016 ו-17' נפתחו כ-11,800 או 11,900 תיקים.

נורית יכימוביץ כהן: ובכל אחת מהשנים נסגרו כ-9000 תיקים.

נורית יכימוביץ כהן: אנחנו לא מחשבים כאן אחוזים כי לא בהכרח תיק שנסגר ב-2016 גם נפתח ב-2016 ואז המספרים לא יהיו מדויקים, אבל אלה הם סדרי הגודל.

נורית יכימוביץ כהן: כמעט 12,000 נפתחים וקרוב ל-9000 נסגרים.

אורלי לוי אבקסיס: אבל רק 2827 ב-2016 ורק 2640 יש כתב אישום.

אורלי לוי אבקסיס: זאת אומרת שמה?

אורלי לוי אבקסיס: שרוב התלונות הן תלונות שווא, שרוב התלונות הן משהו שלא המשיכו איתן הלאה, חלק מהתלונות התבטלו על ידי המתלוננת?

עאידה תומא סלימאן: כל הנ"ל.

אורלי לוי אבקסיס: ואם אנחנו מדברים באחוזים אז זה עוד יותר מדליק נורה אדומה.

אורלי אלמגור דותן: לעניין התלונות שווא זו שאלה שעולה כבר כמה כנסות, לדעתי בערך פעם בשנה שוב.

אורלי אלמגור דותן: זה שתיק נסגר לא אומר שהוא היה תלונת שווא.

אורלי אלמגור דותן: אין לדעתי באמת דרך לדעת היום למדוד את היקף תלונות השווא במשטרה.

אורלי אלמגור דותן: אפשר לקבל נתונים מהמשטרה על התיקים שהמשטרה פתחה בגין תלונות שווא, זה לא ייצג כנראה את היקף תלונות השווא - -

אורלי לוי אבקסיס: לחלוטין.

אורלי לוי אבקסיס: מה שאני מנסה להבין זה את הפערים בין ה-11,895 לכתבי אישום של 2827.

אורלי אלמגור דותן: תיקים שנסגרים.

אורלי אלמגור דותן: רוב התיקים הנסגרים - - - תיכף תגיע לזה נורית אבל מה שכן - -

אורלי לוי אבקסיס: יותר לא משתמשים במונח חוסר - -

אורלי אלמגור דותן: זה השקף הבא.

אורלי לוי אבקסיס: לא, הכוונה שלי שלא משתמשים יותר במונח חוסר עניין לציבור.

עאידה תומא סלימאן: בואי נראה באיזה מושגים הם משתמשים.

עאידה תומא סלימאן: תראי את זה בבקשה.

נורית יכימוביץ כהן: אני יכולה להעיר עוד משהו קטן יש גם עילת סגירה שנקראת חוסר אשמה במקרה שהמשטרה השתכנעה שהחשוד לא אשם.

נורית יכימוביץ כהן: התיקים האלה בכלל נמחקים מהסטטיסטיקה, אנחנו לא רואים אותם כאן בכלל.

נורית יכימוביץ כהן: זה חוסר אשמה.

נורית יכימוביץ כהן: חוסר עניין לציבור שמו הוחלף, הוא נקרא עכשיו נסיבות העניין אינן מצדיקות המשך חקירה או הגשת כתב אישום.

נורית יכימוביץ כהן: זאת לא הסיבה הדומיננטית לסגירת תיקים.

נורית יכימוביץ כהן: הסיבה הדומיננטית לסגירת התיקים כאן היא חוסר ראיות – 87% מהתיקים.

נורית יכימוביץ כהן: ואנחנו מדברים פה על עבירה בתוך המשפחה, מתרחשת בתוך הבית, קשה להוכיח את קיומה, זה המילה שלו נגד המילה שלה, כנראה שזה מה שעומד - -

קריאה: אז מה זה אומר היא צריכה - -

אילת אורנשטיין: אני רק אציין בקצרה ששיעור התיקים שנסגרים מחוסר ראיות וגם שיעור התיקים שנסגרים בכלל בעבירות אלימות בין בני זוג הוא יותר נמוך משמעותית מבכל שאר עבירות האלימות.

פנינה תמנו: ועדיין אנחנו רואים שיש פערים בין כמה נפתחים - -

אילת אורנשטיין: פחות תיקים שנפתרים ועדיין - - -

עאידה תומא סלימאן: למשל בהטרדות מיניות האחוז של התיקים שנסגרים הוא יותר גבוה מאלה שנסגרים בתלונות אלמ"ב.

אילת אורנשטיין: אני יכולה להתייחס בנפרד להטרדות מיניות אם אני אתבקש, אבל אני דיברתי על כלל עבירות האלימות האחרות לעומת - -

עאידה תומא סלימאן: כן, כן, אני נתתי דוגמה.

אילת אורנשטיין: - - לעומת עבירות שהן בין בני זוג.

פנינה תמנו: זה עדיין לא מנחם, זה גבוה מאוד ואני רוצה לשאול שאלה - -

עאידה תומא סלימאן: אף אחד לא ניסה לנחם.

עאידה תומא סלימאן: אנחנו בינתיים בשלב של הצגת הנתונים.

פנינה תמנו: גברתי היושבת ראש, אני עדיין לא מצליחה להבין – קשה להוכיח כי זה בין כתלי הבית ומה אז היא צריכה להגיע למצב שהיא עם חבורות מאוד בולטות למשטרה בשביל שהתיק לא ייסגר כי זה מילה שלה נגד מילה שלו?

פנינה תמנו: אני מנסה להבין מה זה אומר חוסר ראיות.

עאידה תומא סלימאן: בואו נסיים את הצגת הנתונים ואז באמת ניתן אפשרות כי אני גם ארצה שהמשטרה וגם הפרקליטות יתייחסו לזה.

עאידה תומא סלימאן: בבקשה.

נורית יכימוביץ כהן: עבריינות חוזרת – שאלנו את המשטרה כמה תיקים יש לחשוד.

נורית יכימוביץ כהן: המשטרה העבירה לנו נתונים על השנים 2017-2016 על תיקים נוספים שיש לחשודים אבל התיקים נפתחו רק בשנים האלה, ולכן מה שאני מראה לכם כאן זה הערכת מינימום של עבריינות חוזרת ונשנית.

נורית יכימוביץ כהן: מה שאפשר לראות כאן זה שרק מהשנים 16' ו-17' ל-86% מהחשודים היה תיק אחד ול-14% מהחשודים היה יותר מתיק אחד.

נורית יכימוביץ כהן: על פי רוב שניים עד שלושה תיקים ובחלק קטן מהמקרים בין ארבעה ל-12 תיקים.

נורית יכימוביץ כהן: אז זאת הערכת מינימום של עבריינות חוזרת.

נורית יכימוביץ כהן: לסיום אני רוצה להגיד כמה מילים על הנושא של אלימות כלכלית.

נורית יכימוביץ כהן: הפעם בעצם בלי נתונים.

נורית יכימוביץ כהן: הסיבה שאין נתונים זה שאלימות כלכלית בישראל לא הוגדרה.

נורית יכימוביץ כהן: בעולם הולכת וגוברת המודעות לנושא הזה של אלימות נפשית וגם אלימות כלכלית, ויש כבר עשרות מדינות בעולם שחוקקו חוקים נגד אלימות נפשית וגם 28 מדינות שחוקקו חוקים נגד אלימות כלכלית.

נורית יכימוביץ כהן: מדינות שונות הגדירו את זה בצורה שונה.

נורית יכימוביץ כהן: ארגונים בינלאומיים שונים מכירים בזה שזה קיים וצריך להילחם בזה, גם כשלעצמו וגם כשזה בא כחלק מתמונה כללית של הפחדה ואיומים בתוך המשפחה.

נורית יכימוביץ כהן: אז מאחר ואין עבירה קונקרטית, כך ענתה לנו המשטרה, אין בעצם נתונים על ההיקף של התופעה כפי שזה משתקף בתיקים.

נורית יכימוביץ כהן: ובהקשר הזה אני רוצה לספר שיש את תזכיר הצעת החוק למניעת אלימות במשפחה, תיקון מספר 16, קיבלנו טיוטה מתקדמת שלו מהמשרד לשוויון חברתי וביחד איתה קיבלנו גם את המידע שהצעת החוק הזו תקועה בגלל בעיה של תקציבים - -

אורלי לוי אבקסיס: בגלל שהאוצר לא מעביר תקציב.

אורלי לוי אבקסיס: מה עלות התכנית?

אורלי לוי אבקסיס: כי בסך הכל מדובר בתקנים של עובדים סוציאליים.

נורית יכימוביץ כהן: מימון תקנים של עובדים סוציאליים - -

אורלי לוי אבקסיס: על כמה מדובר שנבין את הפרופורציות בימים האלו.

אורלי לוי אבקסיס: על כמה העלות של הגברת התקנים של העובדים הסוציאליים כדי להתמודד בתכנית הלאומית נגד אלימות במשפחה?

עאידה תומא סלימאן: אנחנו תיכף נקבל - -

אורלי לוי אבקסיס: הרי זה גרושים במושגים שאנחנו מדברים בהם.

עאידה תומא סלימאן: אנחנו מדברים בכלל על עלות של כל התכנית לשנה זה 50 מיליון.

עאידה תומא סלימאן: וזה כולל הרבה מעבר לתקנים שאת מדברת עליהם.

עאידה תומא סלימאן: אני רק רוצה להזכיר – תיכף הממ"מ יגישו לנו גם הדוח בעניין התקציב של התכנית שאני ביקשתי שהם יערכו, אבל אני רוצה להגיד לכם, אתמול התקיים דיון משותף של הוועדה לקידום מעמד האישה וועדת העבודה והרווחה בראשות חבר הכנסת אלי אלאלוף ושם גילינו שבעצם משרד הרווחה קיבל תוספת של 527 תקנים השנה לעבודה סוציאלית.

עאידה תומא סלימאן: התעדוף של איפה להשקיע את התקנים האלה היא החלטה גמורה של השר.

עאידה תומא סלימאן: כלומר של המשרד, סליחה.

עאידה תומא סלימאן: אז כלומר, תקנים חדשים קיבלו, השאלה איפה הם מושקעים, תיכף נשמע.

עאידה תומא סלימאן: ואני רוצה גם להגיד עוד משהו, שאני הייתי רוצה להגיד את כל הדברים שלי בנוכחות השרים הקשורים לעניין.

עאידה תומא סלימאן: אנחנו הזמנו את השרים לדיון הזה ושלושת השרים התנצלו.

עאידה תומא סלימאן: אז רק רציתי להגיד את ההערה הזאת.

עאידה תומא סלימאן: אני גם אמרתי והבטחתי שיהיה דיווח.

עאידה תומא סלימאן: אנחנו ניסינו לעקוב.

עאידה תומא סלימאן: חדווה קפלינסקי מהממ"מ, את ערכת את הדוח הזה וניסית לעקוב אחרי התקציבים.

עאידה תומא סלימאן: ולפני שאני נותנת לך אני חייבת להודות לנורית ולאורלי שעבדו מאוד קשה גם על הכנת הדוח הקודם והדוח הזה ואתן תצטרכו לסבול אותי אולי פעם אחרונה שאני מבקשת את הדוח הזה.

עאידה תומא סלימאן: בבקשה חדווה.

חדווה קפלינסקי: התבקשנו על ידי יושבת ראש הוועדה להציג את המעקב אחר יישום התכנית ואני אציג בקצרה.

חדווה קפלינסקי: ועדת השרים למאבק באלימות שאימצה את עיקרי תכנית הפעולה לא קבעה את היקף התקציב שיוקצה לתכנית ואת המקורות התקציביים למימושה.

חדווה קפלינסקי: החלטת המשטרה הייתה החלטה עקרונית לאימוץ עקרונות התכנית ללא פירוט תקציבי.

חדווה קפלינסקי: עם זאת, הגורמים המקצועיים הציגו את אומדן העלויות שלהם שלדעתם נדרש ליישום התכנית.

חדווה קפלינסקי: ההערכה היא של 250 מיליון שקלים בפריסה של חמש שנים.

חדווה קפלינסקי: זה יוצא בערך 50 מיליון שקלים לשנה.

חדווה קפלינסקי: פנינו למשרדים הרלוונטיים בבקשה לקבל נתונים שכן אין תקנות ייעודיות לתכנית שמאפשרות מעקב עצמאי אחר התקצוב של התכנית וביצועה.

חדווה קפלינסקי: ואין גורם אחד שמתכלל את הנושא, אין גורם אחד שמרכז את הנושא התקציבי אלא כל משרד בנפרד.

אורלי לוי אבקסיס: זאת אומרת שכל משרד צריך למצוא את הכסף מתוך המשרד שלו?

אורלי לוי אבקסיס: אז אם הרווחה, למשל, צריך למצוא כסף עכשיו מתוך אותם תקנים שהוא נלחם עליהם לאוטיסטים, לנכים, שחלק מהם גם הסכמים שנעשו במשק ולכן האם הוא צריך מתוך אותו תיקון לקחת משם, לגרוע במקום אחד ולהביא למקום אחר, או שרואים את התכנית הזו כיחידה אחת שצריך להיות שיתוף פעולה בין המשרדים האחרים ומישהו צריך לתקצב את זה.

אורלי לוי אבקסיס: כי אם לא מאיפה ייקחו הרווחה, מילדים בסיכון?

עליזה לביא: העניין הוא שהמישהו הזה כבר תקצב את זה - -

עאידה תומא סלימאן: חברות הכנסת אני יודעת שזה נושא שמעורר הרבה כעסים ותאמינו לי שגם אני כועסת מאוד, ואתן יודעות- -

עליזה לביא: זה לא כעס, זה תסכול.

עאידה תומא סלימאן: אז כדי שזה לא יהפוך לישיבה מסביב למדורה להוציא את התסכולים שלנו בואו נעשה את זה באופן מסודר, נקשיב לדוח עד הסוף ואז, תאמינו לי, יש הרבה מה לשאול, אני רוצה שיישאר זמן לשאול את נציגי המשרדים על ביצוע העבודה שלהם וגם על התקצוב.

עאידה תומא סלימאן: בבקשה.

חדווה קפלינסקי: נכון לכתיבת המסמך קיבלנו נתונים רק ממשרד האוצר בהתייחס למשרד הרווחה, למרות שעיקר התקציב אמור להיות דווקא במשרד לביטחון פנים.

חדווה קפלינסקי: לדברי משרד האוצר אין בהכרח מחויבות לתקצב את כל מרכיבי התכנית שפורטו בעבר, שכן החלטת הממשלה לא כללה אימות של הסכום שהוצג על ידי גורמי המקצוע.

חדווה קפלינסקי: בכל זאת ניתן תקציב תוספתי לטובת העניין.

חדווה קפלינסקי: בשנת 2017 ניתנו 8 מיליון שקלים, בשנת 2018 ניתנו 12 מיליון שקלים- -

קריאה: 20.

פנינה תמנו: תודה, נדבות.

חדווה קפלינסקי: זה התקציב התוספתי - -

אורלי לוי אבקסיס: לא, לא, רגע, רגע, רגע - - - התוספתי הוא צבוע רק לתכנית הזו?

עאידה תומא סלימאן: כן.

אורלי לוי אבקסיס: זאת אומרת, לא נוגעים בו למקום אחר.

עאידה תומא סלימאן: אני מבקשת.

עאידה תומא סלימאן: היא מקריאה מה האוצר נתן לה.

עאידה תומא סלימאן: יכול להיות שמשרד הרווחה החליט מהכסף התוספתי הכללי שהוא מקבל להקצות עוד, אבל בינתיים זה המידע שהם קיבלו ממשרד האוצר.

חדווה קפלינסקי: לגבי משרד הרווחה.

מירב בן ארי: לא הבנתי למה לא קיבלת ממשרד הרווחה - -

עאידה תומא סלימאן: שנייה, אתן לא - -

מירב בן ארי: לא, אבל למה מהאוצר לרווחה, למה לא מהרווחה לרווחה?

עאידה תומא סלימאן: הן יגיעו לזה.

אורלי לוי אבקסיס: ממי?

אורלי לוי אבקסיס: מהילדות בזנות, מהילדים בסיכון, מהפעוטות בסיכון?

מירב בן ארי: אמנם - - - אני מבינה שיש לך רצון - - - מדובר על 20 מיליון שקל תקציב תוספתי לטובת - -

אורלי לוי אבקסיס: את שואלת למה לא לוקחים מהרווחה לרווחה.

מירב בן ארי: לא שאלתי, אמרתי שזה תקציב תוספתי, לא צריך לקחת מאף אחד - - -

עליזה לביא: בינתיים אין מה לקחת חברות - -

עאידה תומא סלימאן: תרצו לקבל תשובות?

עאידה תומא סלימאן: אני כן רוצה לקבל תשובות.

קריאות: - - -

עאידה תומא סלימאן: אני מאוד מבקשת מחברות הכנסת.

עאידה תומא סלימאן: זה לא ילך בצורה כזו ואני אומרת לכן, אני רוצה דיון ענייני.

עאידה תומא סלימאן: ממילא מקשים עליי גם באוצר, גם בוועדה הבין משרדית לאתר את הכסף שהוקצה.

עאידה תומא סלימאן: אז בואו אתם לא תקשו עוד.

עאידה תומא סלימאן: אני מבקשת, אני לא אתן ולא אאפשר התפרצויות עד שנשמע את הדיווח.

עאידה תומא סלימאן: אני מעוניינת לדעת מה מרכז המחקר הצליח להוציא מהמשרדים כי אני לא הצלחתי להוציא מהם מידע כמו שצריך.

אליעזר שוורץ: רק הערה כללית – הפנייה למשרד האוצר ולא למשרדים עצמם נעשתה בהתחלה בגלל שבעבר דובר שיהיה גורם אחד שמרכז את הנושא התקציבי וזה היה אמור להיות משרד האוצר שאחראי על תחום הרווחה.

אליעזר שוורץ: למפרע מהתשובה שקיבלנו הבנו שזה לא כך בפועל, ולכן הפנייה נעשתה דרכם.

אליעזר שוורץ: ברגע שנעשתה דרכם לא עשינו פנייה כפולה גם למשרד.

אליעזר שוורץ: חדווה תמשיך בנתונים.

חדווה קפלינסקי: הגענו ל-2019 – 9 מיליון נוספים צפויים להינתן בשנת 2019.

חדווה קפלינסקי: התקציב התוספתי - -

עאידה תומא סלימאן: כלומר הכל יגיע ל-29 מיליון לפי האוצר למשרד הרווחה.

חדווה קפלינסקי: התקציב התוספתי נכלל בתקנה של מרכזים למניעת אלימות במשפחה ויש פירוט של מה שנעשה שם.

חדווה קפלינסקי: בכל אופן, התקציב לתקנה גדל ב-11 מיליון שקלים בשנת 2017, 12.5 מיליון שקלים בשנת 2018 וצפוי לגדול ב-9.5 מיליון שקלים ב-2019.

חדווה קפלינסקי: בשנת 2017 נוצל 97% מתקציב התקנה.

חדווה קפלינסקי: עדיין יש קושי מסוים במעקב שכן אין תקנה ייעודית לתכנית והתקציב התוספתי מצטרף לתקציבים קיימים בתקנות ואין לנו אפשרות לאמוד את סך התקציב המוקצה לתכנית ושיעור התקציב התוספתי מתוכו, ועקב כך אין לנו אפשרות לעקוב אחרי הביצוע.

אורלי לוי אבקסיס: וכמה קוצץ אתמול ממשרד הרווחה?

אורלי לוי אבקסיס: כי זה חשוב, כי זה מהדברים האלה נלקח בסוף.

עאידה תומא סלימאן: אני חושבת שיש לנו בעיה כפולה.

עאידה תומא סלימאן: בואו לא נזרוק.

עאידה תומא סלימאן: אני מסכימה איתכן שהקיצוץ הרוחבי שנעשה אתמול פוגע בכל התכניות, אבל זה מפספס את הנקודה העיקרית שמנסים להעלות אותה הממ"מ בדוח שלהם.

עאידה תומא סלימאן: קודם כל המדינה, האוצר לא נתן כסף תוספתי כולל ל-50 מיליון שדובר עליהם על עלות התכנית כי הטענה היא שהחלטת הממשלה מלכתחילה לא קבעה תקציב.

עאידה תומא סלימאן: אז כלומר זה חטא על חטא על חטא.

עאידה תומא סלימאן: הדבר השני, לא הקצו בתוך התקציב תקנה ברורה שאומרת שזה מוקדש לתכנית כך שאנחנו לא יכולות ממש להחזיק בידיים את התקציב הזה ולהגיד זה הוצא על כך ועל כך ועל כך כי זה מפוזר בתוך התכנית.

איל בן ראובן: לכן, בעיניי, ממה שאני שומע פה, התואר תכנית למה שנאמר פה הוא פשוט לא קיים.

עאידה תומא סלימאן: הוא רחב מדיי.

איל בן ראובן: אין תכנית.

איל בן ראובן: תכנית זה שיש מטרה, יש דרך ויש תקציב.

איל בן ראובן: ברגע שאין את הדבר הזה ואין יעדים אז אין תכנית.

מירב בן ארי: למה משרד הרווחה לא עשה תקנה ייעודית - - -

עאידה תומא סלימאן: אנחנו תיכף נשאל את משרד הרווחה.

עאידה תומא סלימאן: הערה אחרונה של הממ"מ.

מיכל רוזין: כשיש שימוש בתקציב אז הוא נעלם ואז הולכים - -

מירב בן ארי: שום דבר לא נעלם - - -

קריאות: - - -

עליזה לביא: דווקא במקרה הזה יש תכנית פעולה ששיתוף פעולה - - -

עאידה תומא סלימאן: חברות הכנסת, מעכשיו והלאה, כל מתפרצת - - - כל אחת מתפרצת לתוך הדיון.

עאידה תומא סלימאן: לפני שאני נותנת לה או נותנת לו את זכות הדיבור זה ייחשב זכות הדיבור שלו והוא או היא לא תקבל זכות דיבור נוספת.

עאידה תומא סלימאן: אז תרכזו את כל השאלות שלכן, אני מבקשת, כדי שנצליח באמת להגיע לדיון שהוא מעבר להוצאת כעסים.

עאידה תומא סלימאן: הערה אחרונה.

חדווה קפלינסקי: הערה אחרונה – בנוסף יש להמשיך ולעקוב ולראות האם ההפחתות הרוחביות שנעשו במשרדי הממשלה בשנים האחרונות ישפיעו על תקצוב התכנית.

עאידה תומא סלימאן: תודה חדווה.

עאידה תומא סלימאן: אני יודעת שהטלתי עליכם משימה שהיא לא כל כך קלה, אני יודעת שנאבקתם כדי להגיע אפילו למידע הדל שהוצג פה.

עאידה תומא סלימאן: אבל אני חושבת שהדוח הזה משקף בדיוק את המציאות שלנו מול יישום התכנית הלאומית למאבק באלימות נגד נשים.

עאידה תומא סלימאן: כלומר, חוסר המידע הקיים בתוך הדוח, אי הבהירות בעניין התקציבים בדיוק משקף איך התייחסו עד עכשיו לתכנית הזו.

עאידה תומא סלימאן: אז תודה לכם.

עאידה תומא סלימאן: אני רוצה לתת לחברי וחברות הכנסת, זה הזמן שלכם להתחיל להתייחס, אם תרצו להעלות שאלות.

עאידה תומא סלימאן: אני מבקשת מנציגי המשרדים לרשום בפניכם את השאלות שעולות מחברי וחברות הכנסת כדי שתוכלו להתייחס אליהם אחרי שהן ישאלו.

עאידה תומא סלימאן: חברת הכנסת אורלי, את הגעת ראשונה, תרצי להגיד משהו?

אורלי לוי אבקסיס: כן.

אורלי לוי אבקסיס: אני אנסה לתמצת.

אורלי לוי אבקסיס: אנחנו נפגשות פה מדיי שנה בשנה ואת עושה עבודה מצוינת ואני חושבת שאת גם מלחיצה את המשרדים הרלוונטיים כדי לפעול בנושא.

אורלי לוי אבקסיס: אבל עדיין עולם כמנהגו נוהג כי השיטה היא שיטה מקולקלת.

אורלי לוי אבקסיס: כשאנחנו מסתכלים על החלטת ממשלה, בדיוק כמו פה, לגבי אימוץ התכנית למניעת אלימות במשפחה יש החלטת ממשלה.

אורלי לוי אבקסיס: אנחנו יכולות להיות רגועות, הנה הממשלה מאמצת את אותו רעיון, את אותה תכנית, אבל מה היא לא מתקצבת.

אורלי לוי אבקסיס: ו כשמנסים לבדוק מה קורה עם אותן החלטות ממשלה אז בואו אני אגיד לכם – כמעט 70% מהן לא מיושמות בכלל.

אורלי לוי אבקסיס: הן מיועדות לתקשורת, לעיתונאים, לדעת הקהל שבעיקר עושה רעש ורוצה לראות איזשהו פתרון אז מרדימים אותנו לעוד שנה ולעוד שנתיים.

אורלי לוי אבקסיס: וכשאנחנו מבקשים לראות במה זה מתקדם, איך אנחנו מגיעים ליעד, איך אנחנו מודדים בכמה התקדמנו לכיוון היעד אנחנו מגלים שאחד זורק על השני.

אורלי לוי אבקסיס: אמנם משרד האוצר אמר אנחנו בעד אבל את התקציב תחפשו.

אורלי לוי אבקסיס: המשרד לביטחון פנים אומר, אנחנו בעד אבל תביאו לנו תקנים.

אורלי לוי אבקסיס: העובדות הסוציאליות אומרות, אין בעיה, מדיי שנה בשנה אתם מוסיפים על אותה עובדת סוציאלית מסכנה עוד ועוד ועוד משימות ושירותים שהן צריכות לספק.

אורלי לוי אבקסיס: הן לא עומדות בזה.

אורלי לוי אבקסיס: אתם יודעים כמה תיקים אותן עובדות סוציאליות מחזיקות מדיי חודש?

אורלי לוי אבקסיס: אנחנו מדברים על מאות כבר.

אורלי לוי אבקסיס: שזה לא נורמאלי, איזה שירות הם יכולים לתת?

אורלי לוי אבקסיס: ולגבי הטרור הכלכלי הזה, האלימות הכלכלית הזאת, זה למדר, זה לשלוט וזה להפוך את אותן נשים בעצם לנשים מוחלשות.

אורלי לוי אבקסיס: הרבה פעמים אנחנו רואים את זה בעיקר - - - מאותן נשים שיוצאים מהמקלטים למה הן חוזרות הביתה – רוב הפעמים בגלל הנושא הכלכלי, בגלל התלות הכלכלית, בגלל אי היכולת שלהן לעמוד על הרגליים.

אורלי לוי אבקסיס: וכשאנחנו מדברים על תכנית אני לא בטוחה שיש פה גם בתוך התכנית את כל הנושא של ההכשרות, של העצמה, של לתת לנשים האלו את הכלים לעמוד באופן עצמאי ולא להיות תלויות באותו גבר מתעלל כי לנו אין מספיק פתרונות.

אורלי לוי אבקסיס: הגיע הזמן שהחלטות ממשלה לא יישארו באיזשהו דף של ממליצים אנחנו, אלא מבצעים אנחנו.

אורלי לוי אבקסיס: וזו הבעיה הגדולה ביותר של ממשלת ישראל.

אורלי לוי אבקסיס: הכל טוב ויפה, מחזקים את הצפון במיליארדים – אין תקציב, מחזקים את בתי החולים – מקצצים, מדברים על הרווחה – מאיפה ייקחו ברווחה.

אורלי לוי אבקסיס: מה שאני באה ואני אומרת, מראש יוצרים איזשהו מצג שווא כדי להרדים אותנו ועל הדרך נרצחות עוד נשים.

עאידה תומא סלימאן: טוב.

עאידה תומא סלימאן: מה שבטוח הם לא מצליחים להרדים אותנו ולא אותך.

עאידה תומא סלימאן: ואני שמחה שאת לא.

עאידה תומא סלימאן: יש לנו מצגת של משרד הרווחה.

עאידה תומא סלימאן: חברות הכנסת, אני רשמתי לפי סדר הכניסה לאולם, תרצו להתייחס לפני או שנשמע את המצגת של הרווחה.

עאידה תומא סלימאן: את רוצה להתייחס פנינה?

פנינה תמנו: קודם התייחסת לעניין הפילוח – עולות חדשות-לא עולות חדשות, יהודיות-לא יהודיות.

פנינה תמנו: אני חושבת שאין שום קשר בין הפילוחים האלה לבין העובדה שאנחנו צריכים וחייבים להפנים שאישה היא אישה ולא משנה מה דתה, מה מוצאה.

פנינה תמנו: כשאני מתראיינת בעניין נשים עולות אני לא מוכנה לדבר רק על נשים עולות.

פנינה תמנו: זה ניסיון שחוזר על עצמו כמה עשורים לנסות להרחיק את הבעיה מלב הקונצנזוס הישראלי.

פנינה תמנו: לא יקרה.

פנינה תמנו: אנחנו כנשים, כחברות כנסת שזה סוגיה שהיא חוצה מפלגות, חוצה אוכלוסיות ומגזרים, לא צריכות לתת לזה לקרות.

פנינה תמנו: ואם זה קורה זה רק לצורך דבר אחד וצריך לומר באומץ ולכוון את אנשי המקצוע, רק לצורך זה שייצרו כלים שמצליחים לשבור את החסמים.

פנינה תמנו: לא כדי שזה יוצג בתקשורת, אישה ממוצא אתיופיה, אישה ערבייה וכך וכך שעד הרצח האחרון בנתניה, רצף הרציחות, היה נדמה שמשהו בציבור הישראלי פשוט כבוי.

פנינה תמנו: ואני שמחה, אם אפשר להגדיר את זה ככה, שיש איזה סוג של התעוררות בחברה הישראלית, ושזה חוצה את כל המגזרים.

פנינה תמנו: חוסר הראיות – חשוב לי להתייחס לזה.

פנינה תמנו: מבחינתי היה שם נתון ש-87% אני חושבת.

פנינה תמנו: אני לא מצליחה כל כך להבין מזה מה זה אומר.

פנינה תמנו: ולא סתם הבאתי את הדוגמה הזאת.

פנינה תמנו: היא צריכה להגיע עם חבלות וחבורות שזה ייקרא ראיות?

פנינה תמנו: אני רוצה להבין מה זה אומר.

פנינה תמנו: שיחזרו אחורה אנשי המקצוע והמשטרה, ייקחו תיקים כמדגם להבין על מה הם נסגרו כדי שתעשו פילוח כדי שנבין מה זה אומר חוסר ראיות.

פנינה תמנו: היום התפרסמה כתבה של אישה שבגלל שהיא בגדה בבעלה שללו ממנה 50% מהדירה- -

עליזה לביא: זו החלטה של בג"ץ.

פנינה תמנו: בנאדם שרצח את אשתו עדיין זוכה ב-50% מהדירה.

פנינה תמנו: והיתומים, שאנחנו הרבה פעמים לא מזכירים אותם, תזכרו שמאות יתומים נותרים ללא מענה בהרבה מאוד תחומים, ולצערי זה שהם צריכים להתמודד עם נושא האפוטרופסות והנושא הכלכלי ואומרים להם אתם לא יכולים למכור את הדירה, הם לא יכולים לחזור לזירה והם לא יכולים להפקיר את הדירה כי צריך את החתימות שלו.

פנינה תמנו: אותו רוצח שפל צריך ליהנות מזה שהוא רצח?

פנינה תמנו: ואת יודעת מה, הרצח בפתח תקווה, תקשיבי טוב, לפני שבועיים הם מתקשרים אליי, זימנו אותנו כדי להסכים לעסקת טיעון, שיורידו לו להריגה.

פנינה תמנו: לפני 10 חודשים נרצחה אישה בפתח תקווה.

פנינה תמנו: אמרתי לה, אתם לא תסכימו בשום אופן.

פנינה תמנו: והם רמזו להם שהם יקבלו את הפיצוי יותר מהר ואת הדירה ישחררו.

עליזה לביא: מי זה הם?

פנינה תמנו: הפרקליטות.

פנינה תמנו: ואני אומרת לך, כבר נסגרו הסדרי טיעון עם רוצחים שסגרו איתם על הריגה כדי שיוותרו על הבית.

פנינה תמנו: הדבר האחרון – התקציבים זו בדיחה.

פנינה תמנו: ראינו איך ממשלה, גברית בעיקרה, יודעת לעשות קיצוץ רוחבי או לשלוח את ידה לכספים קואליציוניים כדי לגייס את הכסף הנדרש לתכניות שהם צריכים.

פנינה תמנו: ואני חושבת ששיא של חברות כנסת, ואמרתי את זה גם אתמול בשדולה שלנו, זו לא רק זכות, זאת חובה.

פנינה תמנו: וכולנו צריכות לדעת איך להפעיל את אותם שרים שיביאו את הכסף.

פנינה תמנו: תודה.

עאידה תומא סלימאן: תודה לך.

עאידה תומא סלימאן: חבר הכנסת איל בן ראובן, בבקשה.

איל בן ראובן: צהריים טובים.

איל בן ראובן: אני מודה שאני קצת פחות בקיא בנתונים, משכבר הימים.

איל בן ראובן: אז אני יכול לומר לכם שאני מסתכל פה על הנתונים שראיתי עכשיו והנתונים הם מזעזעים, לא פחות מזה.

איל בן ראובן: אני חושב שהמספרים של 35 נשים שנרצחות בשנת 16'-17' זה מספרים איומים ונוראיים וצריך להתמודד עם זה.

איל בן ראובן: מבחינתי אני, כבוד היושבת ראש, המספרים האלה, יש לנו נושאים שכאשר נופלים עלינו מספרים אנחנו יוצאים עליהם למלחמה, אנחנו יוצאים עליהם למאבק כדי לנצח בו.

איל בן ראובן: מאבק בשפה שלי זו תכנית פעולה שיש בה יעדים, יש בה מטרות, יש בה דרך פעולה ויש בה תקציב.

איל בן ראובן: שבסופו של דבר אחרי כל שנה או אחרי כל תקופה יש מדדים שאנחנו יכולים לבוא הנה ולראות, זאת התכנית, זה מה שהשגנו, הצלחנו, לא הצלחנו, לא הצלחנו – למה לא הצלחנו.

איל בן ראובן: ככה מקדמים נושא.

איל בן ראובן: אני אומר בזהירות, אני לא רואה את זה כאן.

איל בן ראובן: זאת אומרת, ממה ששמעתי פה רק מהנתונים של הממ"מ, שעושים עבודה נפלאה וחשובה ותודה לכם, זה לא נראה ככה שיש באמת איזושהי תכנית מתוקצבת שכל אחד יודע מה הוא עושה ואיך הוא עושה.

איל בן ראובן: ואם לא תהיה תכנית כזאת אז אנחנו נמשיך לשבת פה בעוד שנה ומי שיישב פה בעוד שנה ואנחנו נהייה עם אותם נתונים ונבכה על זה שאין תכנית ואין תקציב.

איל בן ראובן: זה לא יעבוד ככה.

איל בן ראובן: לכן, מה שאני מציע לך כבוד היושבת ראש, זה לצאת מפה עם דרישה, ויכול להיות שזה כבר נעשה - -

עאידה תומא סלימאן: נעשה 100,000 פעמים.

איל בן ראובן: אז אנחנו פה צריכים לדרוש לראות תכנית – תכנית של המדינה, תכנית של המשרדים, כמו שמוצגת תכנית.

איל בן ראובן: אחרת אין לעניין הזה שום סיכוי לעבוד ואנחנו נמשיך לשלם את המחירים האיומים האלה שבאמת הם גם גדלים.

איל בן ראובן: המספר הזה של 11,000 תיקים ו-2000 - - - גם זה מספר שהוא קצת מטריד, המספר הכל כך גדול לעומת - - - אני לא יודע אם לבקר פה את המשטרה לעניין הזה אבל זה נראה לי קצת לא טוב המרחק הזה בין כמות התיקים לבין בסוף מה שאנחנו מקבלים בתוצאה שלהם.

איל בן ראובן: צריך תכנית.

עאידה תומא סלימאן: הבעיה שהתכנית קיימת וצוותים מקצועיים ביותר עבדו עליה.

עאידה תומא סלימאן: יכול להיות שיש לי הערה פה או שם על התכנית עצמה.

עאידה תומא סלימאן: יש תכנית אבל ההחלטה הפוליטית לא קיימת.

עאידה תומא סלימאן: ברגע שאין תקציב זה אומר שהחלטה פוליטית ורצון פוליטי לא קיימים כדי לבצע את התכנית הזו לצערי הרב.

עאידה תומא סלימאן: אנחנו נבדוק.

עאידה תומא סלימאן: אני רוצה לתת לחברת הכנסת ניבין אבו רחמון.

ניבין אבו רחמון: שלום לכולם, אני רוצה להודות לחברתי חברת הכנסת עאידה תומא סלימאן על נושא הדיון.

ניבין אבו רחמון: מאחורי הנתונים שמוצגים כאן, מאחורי המספרים המזעזעים האלה עומדות נשים שאיבדו את חייהן, נשים שעלולות עוד לאבד את חייהן, נשים שחיות בפחד מאלימות וממוות.

ניבין אבו רחמון: במצב שבו למעלה מעשרות אלפי נשים מתלוננות מדיי שנה על אלימות במשפחה זה מזעזע לראות ש-87% מהתיקים נסגרו עקב חוסר ראיות ו-12% מהתיקים המשטרה קבעה את עילת נסיבות העניין אינן מצדיקות המשך חקירה או הגשת כתב אישום.

ניבין אבו רחמון: אישה הולכת ומתלוננת במשטרה על אלימות במשפחה ונסיבות העניין אינן מצדיקות המשך חקירה – איפה נשמע דבר כזה.

ניבין אבו רחמון: ב-2017 מתוך 35 נרצחות בשנה שעברה הייתה תלונה מוקדמת על אלימות במשפחה במשטרה.

ניבין אבו רחמון: המשטרה ידעה על האלימות, המשטרה ידעה שאותן נשים נמצאות בסכנה ובכל זאת לא נעשה מספיק כדי למנוע את האלימות נגדן.

ניבין אבו רחמון: כשאת חיה תחת איום אין מה לדבר בכלל על העצמה, על התפתחות מקצועית, על שוויון.

ניבין אבו רחמון: אלימות על רקע מגדרי היא אויב שחייבים להביס באמצעות הקצאת תקציבים, באמצעות מעקב, פיקוח צמוד אחרי תכניות, באמצעות סל תמיכה לנשים מוכות שלפי מה שפורסם אתמול גם הוא מתעכב, עאידה - -

עאידה תומא סלימאן: כן.

עאידה תומא סלימאן: קיימנו דיון מהיר ביוזמתי וביוזמת חברת הכנסת מיכל רוזין וחברת הכנסת פנינה תמנו על התכנית ועל עיכוב.

ניבין אבו רחמון: המסר מכל סגירות התיקים וכל העיכובים והתירוצים הוא ברור – לנשים מוכות אין למי לפנות.

ניבין אבו רחמון: הסוגיה הזו צריכה להיות בראש סדר העדיפויות של רשויות האכיפה, רווחה, חינוך, רפואה, לכולם.

ניבין אבו רחמון: כל הגורמים הרלוונטיים חייבים לפעול ביחד כדי להבטיח את ביטחונן של הנשים, לשלוח מסר ברור שאיננו מוכתרות של מישהו אחד.

ניבין אבו רחמון: אנחנו כל יום שומעות את השרים מתבטאים על ימין ועל שמאל אבל אף אחד מהם לא טורח להתבטא על ביטחונן של נשים.

ניבין אבו רחמון: אנחנו שומעות את השר לביטחון פנים מדבר כל יום על תופעת הנשק הבלתי חוקי בקרב החברה הערבית אך באותה הנשימה הוא מעביר רפורמה שמטרתה להקל את מתן רישיונות הנשק ולהוסיף עוד עשרות אם לא מאות אלפי כלי נשק לרחובות, למרחב האזרחי.

ניבין אבו רחמון: לאן הוא חושב שכל הנשק הזה הולך?

ניבין אבו רחמון: הראשונות להיפגע מההקלות האלה יהיו כמובן הנשים.

ניבין אבו רחמון: אנחנו נשלם את המחיר, לזה חייבים לשים סוף.

ניבין אבו רחמון: תודה.

עאידה תומא סלימאן: תודה חברת הכנסת ניבין אבו רחמון.

עאידה תומא סלימאן: יש חברות כנסת שהיו מקודם ורוצות להישאר למצגת?

עאידה תומא סלימאן: אני רוצה לתת לכן לפי התור - -

קריאה: עאידה, אני יכולה להגיב על הנתונים שהעלו כאן?

עאידה תומא סלימאן: אני נותנת למשרד להגיב ולהציג, אתם ביקשתם מצגת, אבל חברות הכנסת צריכות לצאת לדיונים אחרים ומבקשות להתייחס.

דב חנין: רק משפט גברתי, ברשותך.

דב חנין: תודה על הדיון החשוב הזה.

דב חנין: אני חייב לומר לכם שאני יוצא מהדיון הזה בתחושה מאוד קשה.

דב חנין: ויש קשר הדוק בין מה שאמר חבר הכנסת איל בן ראובן שיש תחושה של חוסר מדיניות לבין מה שהזכירה בסוף דבריה חברת הכנסת ניבין אבו רחמון.

דב חנין: מצד אחד אומרים אנחנו רוצים להפחית אלימות ויש לנו תכניות אבל הן לא מתוקצבות, וכל מיני רעיונות יפים, ויש הרבה ידע מקצועי והכל נמצא בספר.

דב חנין: מצד שני, באותו זמן, אותה ממשלה מקדמת תכניות של להפציץ את החברה הישראלית בנשק.

דב חנין: אז איך אפשר?

דב חנין: או שפה יד אחת לא יודעת מה שיד שנייה עושה או שיד שנייה עושה והיד הראשונה רק מדברת.

דב חנין: וזה מה שהכי מטריד אותי.

דב חנין: תודה.

עאידה תומא סלימאן: תודה חבר הכנסת דב חנין.

עאידה תומא סלימאן: בבקשה, חברת הכנסת עליזה לביא.

עליזה לביא: תודה חברתי חברת הכנסת עאידה תומא סלימאן.

עליזה לביא: ואני רוצה לחזור ולהודות לך על העבודה הנהדרת אבל גם על השיתוף בחיפוש.

עליזה לביא: אנחנו מחפשות כבר כמה חודשים טובים בצורה אינטנסיבית לאן ברח הכסף, איך הוא ברח.

עליזה לביא: מ-2013 שהתחלנו את התכנית המשותפת לכל משרדי הממשלה בפעם הראשונה הבנו שיש פה יד ימין שלא יודעת מיד שמאל.

עליזה לביא: תכנית, שבאמת ישבו פה אנשים מעולים, משובחים, עם ידע רב, והיא מתמסמסת.

עליזה לביא: הממשלה בורחת מבשורה.

עליזה לביא: לצערי הרב, הנושא הזה יתום, אין אף אחד ולא אף אחת בממשלה שבאמת אכפת לה.

עליזה לביא: אחרת אני לא מצליחה להבין – הגשנו ועדת חקירה פרלמנטארית, באו אלינו נציגי הקואליציה אמרו לנו אנחנו איתכם, נסייע בידיכם, נעזור לכם, נקבע פגישה ברווחה, נלך לאוצר, שמעתם עליהם - -

עאידה תומא סלימאן: תכתבו לנו מה אתן רוצות בדיוק.

עליזה לביא: מה הסיפור שלכן, מה קרה, איך קרה ובינתיים עוד אישה נרצחת ועוד אישה נרצחת.

עליזה לביא: ועם כל הכבוד לנשק, בסופו של דבר הרצח בתוך המשפחה ואלימות בתוך המשפחה בואו רגע לא נוסיף על זה עוד עניינים פוליטיים.

עליזה לביא: אנחנו כאן, חברות כנסת, קואליציה-אופוזיציה, שיש באמת עוד הרבה נושאים שגם עליהם אנחנו לא תמיד משתפים פעולה.

עליזה לביא: פה בסוגיה הזאת זה לא ימין ושמאל, זה לא שחור ולבן, זה לא מרכז ופריפריה, זה כולנו באותו מקום.

עליזה לביא: ואני אומרת כאן – הממשלה הזאת בורחת מבשורה.

עליזה לביא: כי המחטפים שנעשים בכספים הקואליציוניים ובחתכים השונים, הנושא הזה יתום ואין אף שרה אחת ושר אחד בממשלת ישראל שבאמת אכפת להם.

עליזה לביא: ראש ממשלה שפותח את המושב בשבוע שבו נרצחות שתי נשים בלי מילה אחת הוא לא יכול להמשיך להתבונן בעיניים של כולנו כאן.

עליזה לביא: תפסיקו לעבוד עלינו, יש כסף ונשים ממשיכות להירצח בישראל.

עאידה תומא סלימאן: תודה חברת הכנסת עליזה לביא.

עאידה תומא סלימאן: חברת הכנסת מרב.

מרב מיכאלי: רק לשתף שאני לפני שנתיים שאלתי שאילתה במליאה את שר הרווחה מה קורה עם 250 מיליון שקל שהוקצו לתכנית במאבק כלפי נשים.

מרב מיכאלי: והוא עמד על הדוכן ואמר שהוא עכשיו בדיוק מדבר עם השר לביטחון פנים והם בדיוק מחלקים ביניהם כי זה מורכב, כי זה לא רק, וזה לא ככה וזה לא ככה... ה-250 מיליון שקל האלה יש אותם.

מרב מיכאלי: זה שיגידו כסף זה באמת - - - אם אומרים לכן אין כסף אז מרמים אתכן כי הם הוקצו, 250 מיליון שקל בקדנציה הזאת, יש אותם.

מרב מיכאלי: זה ששר - -

עאידה תומא סלימאן: מה את מתכוונת - - -

מרב מיכאלי: זה אומר שהם הוקצו על ידי האוצר אבל שר הרווחה לא - -

עאידה תומא סלימאן: לא, לא, לא, אני אומרת לך, עשו לך בעיניים, לא הקצו.

מרב מיכאלי: לא נריב בינינו - -

עאידה תומא סלימאן: תאמיני לי, לא הקצו.

מרב מיכאלי: אני אומרת לכם מה אמר לי שר הרווחה.

מרב מיכאלי: הוא לא הכחיש את זה שהם הוקצו.

מרב מיכאלי: זה כל מה שבאתי להגיד לכם.

אורלי לוי אבקסיס: אפילו משרד האוצר שנתן תשובות לממ"מ לא אמר שהוקצו - -

מרב מיכאלי: במליאה על הדוכן לפרוטוקול לא הכחיש, לא אמר לא נכון, לא הוקצו.

מרב מיכאלי: אני שאלתי - -

אורלי לוי אבקסיס: הייתה על זה החלטת ממשלה, לא היה על זה צ'ק.

אורלי לוי אבקסיס: החלטת ממשלה 250 מיליון שקל - -

עאידה תומא סלימאן: אפילו לא.

עאידה תומא סלימאן: החלטת הממשלה לא ציינה סכומים.

מרב מיכאלי: אבל אורלי למה את מתווכחת איתי, אני רק באתי להגיד לך מה אמר שר רווחה לפרוטוקול.

מרב מיכאלי: הוא אמר, אנחנו עובדים על זה, אנחנו בונים את זה, אני והשר לביטחון פנים.

מרב מיכאלי: אז הכישלון המתמשך ואוזלת היד והעליבות של שר הרווחה והשר לביטחון פנים, אבל לפחות באוזניי הם לא טענו שאין להם כסף.

עאידה תומא סלימאן: תודה מרב.

עאידה תומא סלימאן: אבל גם כן לפרוטוקול ולשידור הישיר לציבור אני אומרת לכם, לא הוקצה התקציב הזה.

עאידה תומא סלימאן: ואני מצטערת להגיד את זה אפילו אם שר הרווחה אמר את זה בתשובה על השאילתה, רק אתמול דנו בזה שהוא אמר שאין תקנים חדשים והתברר שיש תקנים חדשים.

עאידה תומא סלימאן: אז אני לא חושבת שזאת התמונה האמיתית.

עאידה תומא סלימאן: התמונה - -

אורלי לוי אבקסיס: לא, היו תקנים חדשים ביחס לתכניות אחרות.

עאידה תומא סלימאן: לא, לא, לא, אני יודעת על מה אני מדברת, זה היה בדיון על העובדים הסוציאליים ועל תשובה שנעשתה במליאה.

עאידה תומא סלימאן: אבל עכשיו בדיוק קיבלנו את כל המידע שקיים בעניין התקצוב.

עאידה תומא סלימאן: אנחנו תיכף גם נפנה לרפרנט הרווחה במשרד האוצר, אנחנו נשמח לקבל תשובה.

עאידה תומא סלימאן: אני רק יודעת שביולי השנה ישבתי עם שר האוצר כחלון ודיברתי איתו על הנושא של התכנית הזו והתקצוב של התכנית, והוא בדיוק נתן לי את אותם סכומים שניתנו למרכז המחקר והמידע על תקצוב התכנית והוא אמר לי של-2019 מתוקצבים 32 מיליון שקל.

עאידה תומא סלימאן: ואז כשאמרתי שזה לא כל הכסף המיועד הוא הבטיח לי שאני אשב עם מנכ"ל המשרד כדי ללחוץ ולראות מאיפה יגיע שאר הסכום.

עאידה תומא סלימאן: אנחנו מדברים על גרושים, שתבינו.

עאידה תומא סלימאן: 17 מיליון שקל זה גרושים בתקציב המדינה.

עאידה תומא סלימאן: ואנחנו צריכות לדעת שלצערי הרב, החיים שלנו אפילו, כנראה, לא שווים את הגרושים האלה.

עאידה תומא סלימאן: בואו נודה בזה.

עאידה תומא סלימאן: אני מיולי עד עכשיו מנסה לקבל תשובה וישיבה כדי להבטיח לי את שאר הכסף.

עאידה תומא סלימאן: זאת לא עבודה של יושבת ראש ועדה וזאת לא עבודה של חברי כנסת להבטיח תקציבים למשרדי ממשלה ממשרד אחר.

עאידה תומא סלימאן: אני מתווכת בין משרדים.

עאידה תומא סלימאן: זאת לא אמורה להיות העבודה שלנו, אבל אנחנו ניאבק.

עאידה תומא סלימאן: אנחנו נמשיך להיאבק כי זה מה שאנחנו יודעות לעשות.

עאידה תומא סלימאן: אבל שלא ישלו אותנו – לא הקצו את התקציב הזה.

עאידה תומא סלימאן: הממשלה הזו לא ראתה לנכון להקצות 50 מיליון שקל כדי לנסות להגן על הנשים.

עאידה תומא סלימאן: זה מה שיש.

עאידה תומא סלימאן: משרד הרווחה, גברת איריס פלורנטין, סמנכ"לית בכירה, שירותים חברתיים.

עאידה תומא סלימאן: ואני מבינה שאת הכנת מצגת.

איריס פלורנטין: נכון, אבל אני רוצה לתת תשובות קודם.

עאידה תומא סלימאן: אז בבקשה, תתני את התשובות כי גם חברות הכנסת לוחצות.

איריס פלורנטין: היה חשוב לי שישמעו.

איריס פלורנטין: אני רוצה להתייחס לדברים שעלו פה.

איריס פלורנטין: אז ראשית אני כן רוצה להתחיל ולומר שזה כן בסדר עדיפויות של המשרד.

איריס פלורנטין: המשרד משקיע הרבה מאוד משאבים והרבה מאוד זמן במדיניות כתובה.

איריס פלורנטין: אני רוצה לענות על מה שנאמר כאן.

איריס פלורנטין: ראשית, לקראת 2019 ניתנו 290 תקנים למשרד הרווחה, לא 500.

איריס פלורנטין: אני רוצה לומר - -

עאידה תומא סלימאן: זה מה שדווח אתמול.

עאידה תומא סלימאן: אני מאוד מצטערת, אולי הגיע הזמן שהמשרד יתאם בינו לבין עצמו את הנתונים שיוצאים החוצה.

עאידה תומא סלימאן: זה מה שניתן בדיון אתמול בוועדה.

איריס פלורנטין: אני רוצה להתייחס ל-120 תקנים שכן ילכו להתמודד עם האלימות הכלכלית בסדר עדיפויות.

איריס פלורנטין: ואני רוצה לומר שניתנים תקנים יש הרבה מאוד פעולות שמשרד הרווחה צריך לעשות במסגרת התקנים הללו.

איריס פלורנטין: יש 1.4 מיליון לקוחות בתוך המשרד, מספר התיקים לעובד סוציאלי הוא לא 600, הוא הרבה פחות - -

אורלי לוי אבקסיס: אבל הם למעלה מ-100.

איריס פלורנטין: הם למעלה מ-100.

אורלי לוי אבקסיס: טוב, בנאדם צריך להתמודד עם למעלה מ-100.

איריס פלורנטין: אני רוצה לומר שכ-120 תקנים ייצאו בשנה הנוכחית לנושא של סדרי דין ובתוך זה יש לנו התמודדות עם אלימות כלכלית.

איריס פלורנטין: אני רוצה לומר פה שבתוך התכנית הלאומית, שאנחנו לקחנו אחריות להוביל אותה, יצאו כבר 128 תקנים לטיפול באלימות במשפחה.

איריס פלורנטין: אז אי אפשר להגיד שזה לא בסדר עדיפויות, ואני חושבת שצריך לשים את זה פה.

איריס פלורנטין: אני רוצה לומר בנוסף - -

אורלי לוי אבקסיס: מתוך ה-290?

איריס פלורנטין: כן.

איריס פלורנטין: מעבר ל-290.

אורלי לוי אבקסיס: אבל אתם קיבלתם רק 290.

איריס פלורנטין: מעבר ל-290 ניתנו לתכנית הלאומית.

אורלי לוי אבקסיס: אבל מה שאת אומרת זה שמשרד הרווחה קיבל רק 290 ולא 500 ומשהו תקנים.

איריס פלורנטין: נכון.

אורלי לוי אבקסיס: הבעיה עם כל הנתונים, אני אומרת לך, עושים לנו - - -

איריס פלורנטין: משרד הרווחה קיבל לקראת 19' 290 תקנים.

איריס פלורנטין: 150 מהם הלכו לנושא קשישים שגם שם יש בעיה מאוד גדולה, 128 תקנים הולכים לסדרי דין שבתוך זה יש גם אלימות כלכלית.

איריס פלורנטין: בנוסף לזה, ולא בתוך ה-290 תקנים - -

ענת ברקו: כמה בתוך זה, מה הפילוח?

איריס פלורנטין: 120 תקנים ילכו לתחום של סדרי דין שכולנו יודעים על מה מדובר שם.

איריס פלורנטין: בתוך התזכירים מדובר על אלימות כלכלית.

איריס פלורנטין: בנוסף לתקנים שניתנו קיבלנו תקנים נוספים, ייחודיים לתכנית לאלימות במשפחה - -

עאידה תומא סלימאן: אז למה את אומרת לי שזה לא 500?

עאידה תומא סלימאן: למה את אומרת לי שהתוספת הייתה 200 ומשהו ועכשיו מתחילה לעלות מה-200 עוד 120 ועוד - -

אורלי לוי אבקסיס: זה כולל.

עאידה תומא סלימאן: לא, היא אומרת מעל ל-200.

עאידה תומא סלימאן: אמרה 150, אמרה 120, אני עוקבת בקשב רב.

אורלי לוי אבקסיס: לא מתוך ה-290 מה הייתה החלוקה לעובדים הסוציאליים.

איריס פלורנטין: אני אתקדם.

איריס פלורנטין: 290 תקנים, החלוקה היא 150 לאזרחים ותיקים והיתר לסדרי דין, בתוך זה יש גם אלימות כלכלית.

איריס פלורנטין: אני רוצה להוסיף ולומר – עד היום בתכנית הקיימות במשרד העבודה, הרווחה והשירותים החברתיים יש 100 מיליון שקלים שאני מיד אתייחס אליהם של השקעות של תכניות שנעשות כרגע.

איריס פלורנטין: בנוסף לזה קיבלנו ל-19' 30 מיליון שקלים נוספים לניהול התכנית הלאומית.

איריס פלורנטין: אני רוצה להגיד כאן ואני גם אגיד בהמשך – נכון לאתמול בערב מנכ"ל משרד העבודה, הרווחה והשירותים החברתיים נתן שני תקנים מתקציבי המשרד לניהול התכנית הלאומית.

איריס פלורנטין: אני חושבת שזו בשורה אדירה.

איריס פלורנטין: זה אומר שאנחנו רוצים להוביל תכנית שמובלת כמו תכנית לאומית עם כוח אדם שינהל אותה.

איריס פלורנטין: זאת בשורה שאני חושבת שראוי להגיד אותה ולזכור אותה פה.

איריס פלורנטין: אני חושבת שהתייחסתי למה ש- -

אורלי לוי אבקסיס: הקיצוץ גם נחשב חלק מהתכניות האלה?

עאידה תומא סלימאן: שנייה.

עאידה תומא סלימאן: לפני הקיצוץ אני רוצה להבין.

עאידה תומא סלימאן: קודם כל אני מברכת על זה שהקציתם סוף סוף שני תקנים לניהול התכנית כי אני יודעת שזה נפל על תקנים שכבר היו עמוסים בכל מיני דברים אחרים וזה מעיד שוב שהראייה שדיברנו עליה מההתחלה שאמורה להיות רשות שכל העבודה שלה זה להיאבק באלימות נגד נשים ואז אנחנו נוכל לדעת בדיוק כמה תקציב מוקצה לרשות הזו ואיך הרשות מנצלת אותו.

עאידה תומא סלימאן: זאת הייתה הגישה הנכונה.

עאידה תומא סלימאן: אני רוצה לשאול – ה-30 מיליון שאת מדברת עליהם, שאמרת לניהול התכנית, יתווספו אליהם תקציבים מהמשרדים עצמם או שכל הביצוע יהיה מוגבל לתוך ה-30 מיליון לכל המשרדים?

איריס פלורנטין: אני אגיד פעם נוספת.

איריס פלורנטין: למען התכנית הלאומית בתכניות שאני אציג אותן מיד יש 30 מיליון.

איריס פלורנטין: בנוסף למשרדים הנוספים יש תקציבים שלהם שהם ידווחו עליהם בהמשך לצורך ניהול התכנית הלאומית.

איריס פלורנטין: זה תכנית עבודה שנכתבה לחמש שנים בפריסה עם הרבה מאוד תכניות שאני חושבת שכולם ראו את זה, 300 עמודים נכתבו של תכניות שאנחנו ניישם אותם, חלוקה חמש שנתית מתוקצבת, אנחנו לאט לאט נפעל.

איריס פלורנטין: ה-30 מיליון שקלים הם התקציבים הראשוניים לסדר עדיפויות - -

ענת ברקו: מתי מיישמים אותם?

איריס פלורנטין: אנחנו כבר מיישמים, אני אציג את זה, מיושם.

אורלי לוי אבקסיס: מה מיושם?

איריס פלורנטין: מיושם למשל: אם אני אומרת שלפני שבועיים הוקצו לרשויות המקומיות 118 תקנים לטיפול באלימות במשפחה אנחנו מיישמים.

איריס פלורנטין: צריך להבין את זה.

איריס פלורנטין: יצאו הודעות לרשויות המקומיות, הם קולטים עובדים.

איריס פלורנטין: אם זה לא יישום אני - -

אורלי לוי אבקסיס: לא, לא, אני מכירה - - - רגע, רגע, כמה מתוך - - - אני עבדתי עם משרד הרווחה בהרבה מאוד תחומים.

אורלי לוי אבקסיס: אתם סופרים את אותם אנשים כמה פעמים.

אורלי לוי אבקסיס: כשאני מדברת על ילדים עם אוטיזם, כשאני מדברת על אנשים עם פיגור, כשאנחנו מדברים על לחזק את הרשויות המוחלשות שעל אותם תקנים הצביע לי השר ודיבר על כך שבגלל שהם לא עומדים בעומס אנחנו מכניסים את זה לשם את באה ואת אומרת לי, לא, הם צבועים עכשיו לאירוע הזה.

אורלי לוי אבקסיס: לא בין יתר המשימות ששמתם להם על הגב שמתם גם את המשימה הזאת.

עאידה תומא סלימאן: אני רוצה לעשות סדר פעם אחת ולתמיד.

עאידה תומא סלימאן: אני רוצה שתציגי את המצגת בבקשה, אבל תעשי את זה כמה שיותר מהר כי לא נשאר לנו הרבה זמן.

עאידה תומא סלימאן: אני רוצה לשמוע, אבל ממש לא מוצא חן בעיני שאומרים לי שה-30 מיליון ניתנו לניהול התכנית.

עאידה תומא סלימאן: זאת אומרת, רק החלק של הרווחה, בינתיים אני לא יודעת מה החלק של המשרדים האחרים.

איריס פלורנטין: אז אני אתקן.

איריס פלורנטין: ה-30 מיליון ניתנו - -

עאידה תומא סלימאן: כמה פעמים צריך לתקן?

עאידה תומא סלימאן: תגידי לי מההתחלה מתוקן.

איריס פלורנטין: אין בעיה.

איריס פלורנטין: אז אני אנסה להבהיר את זה דרך המצגת.

איריס פלורנטין: בואו נתחיל ממה שקיים בתוך המשרד.

איריס פלורנטין: כיום יש לנו 113 תחנות לטיפול באלימות במשפחה ברשויות המקומיות.

איריס פלורנטין: אנחנו נותנים מענים של אבחון וטיפול פרטני - -

עאידה תומא סלימאן: לא, לא, שנייה, בוא נעשה סדר.

עאידה תומא סלימאן: אני לא רוצה לדעת מה קיים.

עאידה תומא סלימאן: אני רוצה באופן מאוד מדויק, זה היה סעיף בתכנית – זה יישמתי, זה לא יישמתי, זה נדחה.

עאידה תומא סלימאן: ככה.

עאידה תומא סלימאן: אני לא רוצה עכשיו, יש לנו 14 מקלטים ויש לנו כך וכך מרכזים, עברנו את השלב הזה.

עאידה תומא סלימאן: מה יושם בשנת 2018-2017 מהתכנית, כמה זה עלה ומה נשאר.

עאידה תומא סלימאן: בבקשה.

איריס פלורנטין: אוקיי.

איריס פלורנטין: אני רוצה להגיד משהו לגבי התפיסה של התכנית.

איריס פלורנטין: מה שאומרת התכנית, היא אומרת מענים בכל המשרדים ובכל הרשויות לכל האוכלוסיות לדבר באותה שפה, מעבירים מידע בין הגורמים השונים ומתחילים לעבוד.

איריס פלורנטין: אנחנו מסתכלים על כל עולמות התוכן שדרכם אנחנו עובדים.

איריס פלורנטין: עולמות התוכן האלה מייצגים ועדות בין משרדיות שיושבות ביחד כדי ליישם את התכנית, דנות ומוציאות תכנית.

איריס פלורנטין: מנגנון פעולה – הקמנו מנגנון פעולה בדומה למנגנון של התכנית הלאומית לילדים ונוער בסיכון.

איריס פלורנטין: קרי, עכשיו שולחן אחד, מנגנון פעולה, נציגים מהמשרדים יושבים ובונים את התכניות בכל משרד לפי אותה מדיניות.

אורלי לוי אבקסיס: כמה פעמים נפגשו הצוותים האלה?

איריס פלורנטין: כל הזמן.

עאידה תומא סלימאן: מה זאת אומרת כל הזמן?

עאידה תומא סלימאן: כל כמה זמן אתם נפגשים?

איריס פלורנטין: אנחנו נפגשנו בכמה שלבים.

איריס פלורנטין: יש לנו ועדה עליונה, יש לנו ועדה של יו"רים.

איריס פלורנטין: ועדת היו"רים נפגשת אחת לחודשיים, ועדת היו"רים הנ"ל הפכה להיות ועדת ביצוע שמלווה את התכניות.

איריס פלורנטין: אנחנו עכשיו מוציאים זימונים לפגישה אחת לחודש כשהתכנית מתחילה לעבוד.

איריס פלורנטין: שני התקנים הראשונים שדיברתי עליהם הם תקנים שינהלו את התכנית - -

עאידה תומא סלימאן: אז עכשיו יתחיל המנגנון הזה לפעול.

איריס פלורנטין: אנחנו עובדים כל הזמן.

איריס פלורנטין: אני מובילה את התהליך הזה כבר יותר משנה.

אורלי לוי אבקסיס: כמה פגישות נעשו, ממתי?

איריס פלורנטין: אני יכולה להוציא את הפרוטוקולים.

איריס פלורנטין: כל הזמן יש.

איריס פלורנטין: כאן בשקף אנחנו מסתכלים על הדברים התוספתיים.

איריס פלורנטין: מה נכנס בתוך הכספים שהועברו ב-17', 18' ולקראת 19'.

איריס פלורנטין: ב-17' הועברו 8 מיליון, ב-18' הועברו 20 מיליון וב-19' הועברו 29.5 מיליון.

איריס פלורנטין: אלה התקציבים שעומדים לרשותנו, אלו המספרים, הם נמצאים בתוך הסעיפים התקציביים, הם בתוך המנהל שלי, אני יודעת מה יש בתוך הסעיפים.

איריס פלורנטין: אני כן רוצה להגיד דבר נוסף – הכסף נמצא בסעיף תקציבי אחד שיש בתוכו פיצול לתכנית הלאומית, ולכן אפשר לעקוב אחרי זה- -

אורלי לוי אבקסיס: מה הקשר בין 50 עובדים סוציאליים למניעת התעללות באזרחים ותיקים לבין כשאנחנו מדברים ביום כזה זה התעללות או, בוא נגיד ככה, בתוך המשפחה בין בני זוג בעיקר, זה עיקר האירוע שאנחנו דנים בו עכשיו.

אורלי אלמגור דותן: לא, זו אחת מהקבוצות - -

אורלי לוי אבקסיס: זו אחת מהקבוצות - - -

עאידה תומא סלימאן: זה מהקבוצות בתכנית.

עאידה תומא סלימאן: הכותרת של התכנית היא למניעת אלימות בתוך המשפחה, אם אני לא טועה, וזה כולל את הקשישים בתוך המשפחה וזה כולל את הילדים בתוך המשפחה.

איריס פלורנטין: מה שאנחנו נראה בשקף הזה זה את התכניות הראשונות שיצאו לדרך במסגרת התכנית הלאומית ואלה הפעולות הראשונות.

איריס פלורנטין: כשאני דיברתי על שני תקנים והקמת מטה אנחנו יוצאים לדרך לקליטת שני עובדים שינהלו את התכנית.

איריס פלורנטין: 60 תקנים לאלימות וטיפול בילדים – קודם לכן דיברתי על תחנות אלימות קיימות.

איריס פלורנטין: אנחנו נותנים מענה לכל המשפחה.

איריס פלורנטין: בשנה הזאת אנחנו מתגברים את הטיפול בילדים.

איריס פלורנטין: כבר יצאנו לדרך לבנות מודל ייחודי.

איריס פלורנטין: התקנים נשלחו לרשויות המקומיות.

איריס פלורנטין: אלה תקנים תוספתיים, הוצאנו מכתבים לכל רשות מקומית.

איריס פלורנטין: קיים - -

עאידה תומא סלימאן: אני מבקשת להתמקד במה נעשה למען הנשים.

עאידה תומא סלימאן: כי זה יום המאבק באלימות נגד נשים.

עאידה תומא סלימאן: אני הקציתי לתכנית הזו על כל מרכיביה הרבה דיונים.

עאידה תומא סלימאן: היום אני מתמקדת בנשים.

עאידה תומא סלימאן: מגיע לנו שיתמקדו בנו פעם.

עאידה תומא סלימאן: בבקשה.

איריס פלורנטין: טוב.

איריס פלורנטין: אנחנו נמשיך, אני רוצה להתייחס לאלימות כלפי אזרחים ותיקים, מדובר בהרבה מאוד נשים.

איריס פלורנטין: אזרחיות ותיקות שסובלות מאלימות במשפחה.

איריס פלורנטין: כסף כמובן נמצא ברשויות המקומיות - -

אורלי לוי אבקסיס: אם אינני טועה, ברוב המקרים של אזרחים ותיקים שסובלים אלימות במשפחה זה מהילדים בדרך כלל או מהמטפלים העיקריים וגם העומס שנופל.

אורלי לוי אבקסיס: אני רוצה לחזור על השאלה של גברתי יושבת ראש הוועדה, חברת הכנסת עאידה תומא סלימאן, והיא באמת חוזרת על הנושא הזה פעם אחר פעם אחר פעם – כמה באמת מנותב?

אורלי לוי אבקסיס: אנחנו לא באים לבקר, אנחנו רוצים לדעת כמה באמת, ביום כזה לפחות.

אורלי לוי אבקסיס: אם היום לא נקבל את הנתונים האלו מתי כן?

אורלי לוי אבקסיס: כמה מגיע?

אורלי לוי אבקסיס: ואני לא מזלזלת, ילדים זה חלק מהנשים, זה חלק מהמשפחה, זה חלק מ- - - לא, לא, לא, אנחנו רוצים לדעת כמה מגיע כי אם אתם לא מסתכלים על זה כמה באמת באופן ישיר לנשים נפגעות אלימות במשפחה.

אורלי לוי אבקסיס: אני חושבת שהשאלה שלה הייתה ברורה לחלוטין אבל לא קיבלנו תשובה.

איריס פלורנטין: אני אנסה דרך הנתונים.

פנינה תמנו: צריך לעשות זום אין.

עאידה תומא סלימאן: אני מנסה פנינה.

איריס פלורנטין: נעבור לשקף הבא.

איריס פלורנטין: אנחנו מרחיבים את הקו חירום של משרד העבודה, הרווחה והשירותים החברתיים כדי שנוכל לתת מענה מדויק עם עובדים סוציאליים בכל זמן נתון שיוכלו לפנות, לבטא את הקושי ואת המצוקה ולקבל מענה.

איריס פלורנטין: אנחנו מפתחים כלי למסוכנות, כבר התחיל תהליך הפיתוח, מה שאומר שנוכל כולנו בשפה אחידה לזהות מהי מסוכנות ולדבר בין המשרדים והכוחות העובדים כדי לדייק את המענה ולדעת איך אנחנו עושים את העבודה.

איריס פלורנטין: סקר לאומי – אנחנו יוצאים עם שתי פעולות בלעקוב אחרי הפעולות הקיימות.

איריס פלורנטין: כמובן שאנחנו רוצים להעלות את כמות האוכלוסייה שמגיעה אלינו לטיפול למניעה ולכל התהליכים.

איריס פלורנטין: לכן אנחנו רוצים לבדוק את הפער בין הכמות המדווחת לכמות שמגיעים לטיפול ורוצים לעשות סקר.

איריס פלורנטין: לא נעשה סקר 10 שנים.

איריס פלורנטין: בנוסף, אנחנו הולכים לעקוב ולעשות מעקב אחרי התכנית שאנחנו כרגע יוצאים איתה לדרך שאני מתארת אותה ברגע זה.

איריס פלורנטין: קמפיין הסברה יוצא לדרך בימים אלה בחודש דצמבר באמצעות המשרד לשוויון חברתי שהוא ירכז את הפעולה פה.

איריס פלורנטין: אנחנו נצא עם קמפיין עבור הנושא.

פנינה תמנו: מתורגם לכמה שפות?

איריס פלורנטין: אנחנו נבדוק את זה.

איריס פלורנטין: אני אתן לך תשובה.

קריאה: זה לא צריך להיות מתורגם.

פנינה תמנו: צריך, צריך.

עאידה תומא סלימאן: לא, הכוונה של נאילה שזה צריך להיעשות - -

פנינה תמנו: זה הכוונה, לעשות בערבית - -

עאידה תומא סלימאן: אני אגיד משהו.

עאידה תומא סלימאן: במקום לבדוק אני אומרת שצריך לעשות בשפות כי אי אפשר לבדוק.

עאידה תומא סלימאן: אם מדברים עם נשים ומדברים על מסעי הסברה ממשלתיים - -

פנינה תמנו: בטח איריס שמובילה את הכשירות התרבותית ומאוד ערה לנושא הזה.

איריס פלורנטין: מקובל עליי לגמרי.

קריאה: מה לגבי המגזר החרדי שלא חשוף לתקשורת הרגילה?

איריס פלורנטין: מקובל.

איריס פלורנטין: זה יכנס בתכנית העבודה שעכשיו נעשית מול הלפ"מ.

עאידה תומא סלימאן: מצוין.

איריס פלורנטין: תכנון עלויות לעובדים סוציאליים, כבר עשינו אותם, עדיין אנחנו מוציאים בימים אלה לאנשים ברשויות הלאומיות שיהיו בכל רגע נתון ויוכלו לענות ויהיה מי שיתן מענה זמין לכל אישה שפונה.

איריס פלורנטין: תכנית מניעה שאנחנו עושים לילדים בבתי ספר להפחית את כמות האלימות במשפחה נמצאת כבר בדרך וכבר עשינו בעבר, שאלתם מה עשינו - -

עאידה תומא סלימאן: שנייה.

עאידה תומא סלימאן: תכנית מניעה - -

איריס פלורנטין: חברות וזוגיות, תכנית שאנחנו מרחיבים אותה, מחברים אותה לתכנית שנמצאת בבתי הספר.

איריס פלורנטין: יש תכנית שמובלת על ידי משרד החינוך בנושא התעללות מינית, אנחנו נחבר את זה יחדיו ונעשה תכנית אחידה ונצא במשותף.

עאידה תומא סלימאן: אז מרכיבים עוד תכנית על שעת כישורי חיים.

אורלי לוי אבקסיס: גם אם הם יעברו שלוש פעמים את כל המסלול של הבית ספר הם לא יספיקו להכניס את כל התכנית שמכניסים לכישורי חיים.

אורלי לוי אבקסיס: זה סעיף סל כזה, יאללה, בוא נגיד שעשינו, נדחוף לשם עוד - -

פנינה תמנו: השאלה היא איפה זה בסדר העדיפויות.

אורלי לוי אבקסיס: - - תזונה נכונה, סוכרת, כל מה שאתם רוצים.

עאידה תומא סלימאן: אוקיי, מענה פסיכיאטרי לנשים.

איריס פלורנטין: בשנה האחרונה אנחנו הכנסנו מענה פסיכיאטרי בתוך המקלטים לנשים מוכות.

איריס פלורנטין: הפעולה הזאת הייתה במסגרת התגבור של המקלטים לנשים מוכות, גם לתקציב הנוכחי, אנחנו ישבנו עם המקלטים והוספנו 33% לתעריף של המקלטים ותוך זה גם בין השאר היה תקצוב נושא הפסיכיאטר וגם שדרוג כל - - - בתוך המקלטים.

איריס פלורנטין: אני לא אחזור על זה.

איריס פלורנטין: מענה לנשים בסכנה בחו"ל – ישראל קטנה, אי אפשר להסתיר נשים, אנחנו מדיי שנה נדרשים להוציא מספר נשים לחו"ל.

איריס פלורנטין: אנחנו מתקצבים כסף ייעודי לעשות את הפעולה הזאת בחשאיות למען הסכומים מדובר על 60,000 אירו בשנה לאישה.

איריס פלורנטין: יש לנו כבר נשים כאלה בחו"ל.

איריס פלורנטין: לראשונה אנחנו מפתחים תורה שמטפלת בגברים.

איריס פלורנטין: נכון שהיום הזה הוא פה לנשים אבל אנחנו צריכים לטפל בגבר כדי למנוע את הרצח הבא.

איריס פלורנטין: אנחנו בונים מודל ייחודי, כולל מודל לטפל בגברים הללו במסגרת משרד הרווחה ושירותים אחרים.

איריס פלורנטין: וכמובן, הילדים שהם בצל האלימות אנחנו גם נותנים מענה עבורם.

עאידה תומא סלימאן: אוקיי.

עאידה תומא סלימאן: זה קצת אולי הבהיר חלק מהתמונה, אבל אני באמת ארצה מעבר למצגת הזו לקבל מידע ספציפי מאוד לנושא של טיפול בנשים עצמן וכמה מוקצה.

עאידה תומא סלימאן: בחלק מהתכניות לא ראיתי אם יש הקצאה.

עאידה תומא סלימאן: זה מתבצע ואת אמרת והודעת שזה מתבצע, אבל לא ראיתי.

עאידה תומא סלימאן: אני מבינה שאם אני מחברת את כל הסכומים שנמצאים - -

איריס פלורנטין: את תמצאי פה 20 מיליון שקלים כי זה 2018.

עאידה תומא סלימאן: זה על 2018.

עאידה תומא סלימאן: התעדוף של ה-30 שאתם מקבלים ל-19' זה ברור לכם עכשיו מה אתן הולכות לבצע לשנת 2019?

איריס פלורנטין: כן.

איריס פלורנטין: ברור לנו מאוד שהקיים, כמובן, אנחנו נחזיק אותו.

איריס פלורנטין: ברור לנו שנוסיף תקנים לטיפול באלימות במשפחה, ברור לנו שאנחנו נפתח לראשונה את המסגרות 24/7 שכל אישה תוכל להגיע למקום אחד שיש שם פסיכיאטר, רופא, שוטר ואנשי מקצוע בכל רגע נתון.

איריס פלורנטין: אלה התכניות שברור לנו שאנחנו נצא איתם לדרך ב-2019 בנוסף לקיים.

איריס פלורנטין: כן ברור לנו.

איריס פלורנטין: וכמובן אנחנו פתוחים להצעות ושאלות נוספות כפי שאני כבר אמרתי גם - -

עאידה תומא סלימאן: אני בטוחה שיהיו עוד שאלות, אבל קודם אני רוצה לתת לחברת הכנסת שעוד לא הגיע תורה להתבטא.

עאידה תומא סלימאן: חברת הכנסת קסניה, בבקשה.

קסניה סבטלובה: תודה לך גברתי יושבת הראש.

קסניה סבטלובה: אני נזכרת בדיון שאנחנו ערכנו בוועדה שלך על אלימות נגד נשים עולות, זה היה לפני כחצי שנה, ואז באו משרדים ואמרו שבעצם אין להם, הם מודעים לתופעה, אבל אין להם תכניות מיוחדות לנשים עולות ודוברות רוסית.

קסניה סבטלובה: ככה אמרו לנו במשרד החינוך.

קסניה סבטלובה: זה לראייה רשום בפרוטוקול.

קסניה סבטלובה: את יודעת, תתאמו את הגרסאות.

קסניה סבטלובה: זה מה שנאמר לנו ואנחנו יודעים את זה גם מהשטח.

קסניה סבטלובה: יש גם סוגיה גדולה מאוד בכך שנשים עולות מוגדרות כעולות רק עד 10 שנים בארץ, 15- -

אורלי לוי אבקסיס: לא, אבל לצורך התכנית הזו אמרו שזה כבר מ- -

קסניה סבטלובה: אבל עדיין היחס הוא חד משמעי מבחינת ההקצבה של תקציבים.

קסניה סבטלובה: בעקבות הדיון הזה הזמנו מחקר ממרכז המחקר והמידע של הכנסת.

קסניה סבטלובה: מה שהתברר לנו שם זה נתון מדהים באמת.

קסניה סבטלובה: במדינה שהיא, כביכול, כן כל הזמן קולטת עלייה ומעודדת עלייה התברר לנו שיש עובדות סוציאליות דוברות שפות - - - יש 1000 עולות ועולים לעובדת סוציאלית אחת דוברת שפות.

קסניה סבטלובה: 1000 אנשים שזה גם נשים שסובלות מאלימות ובדרך כלל לא מרבות להתלונן כי - - - שאנחנו יודעים מכל הנתונים של הסקרים האלה.

קסניה סבטלובה: איך הן אמורות להגיע לאותה עובדת סוציאלית אם זה 1000?

קסניה סבטלובה: 1000 אנשים שזקוקים - -

פנינה תמנו: הבעיה שהן מפחדות להגיע לעובדות סוציאליות שלא יקחו להן את הילדים.

קסניה סבטלובה: אני יכולה להגיד לך, חברה יקרה פנינה, שלפני ארבע שנים נרצחה חברתי איריס מסיליב גורלי זיכרונה לברכה, בירושלים.

קסניה סבטלובה: היא הייתה אחת מאלה שלא התלוננו ולעולם לא הייתה מתלוננת.

קסניה סבטלובה: למה?

קסניה סבטלובה: כי אין לה אמון במערכת, כי אין לה זמן, כי היא יודעת שאם היא עכשיו תלך למשרד הרווחה הם ישלחו אותה לפה ולפה ולפה ועד שתגיע למישהו או למישהי שבאמת יכולה לדבר איתה, בסדר, חלאס, אז החיים שלה אבדו.

קסניה סבטלובה: מאז שהיא נרצחה נרצחו עוד עשרות נשים.

קסניה סבטלובה: אנחנו יודעים שכמות הנשים שעולות, נשים שעלו פעם, לא משנה כי הן כבר הפכו להיות - - - אבל עדיין מסייגים אותן ככאלה, הוא אחוז קבוע בצורה לא פרופורציונאלית.

קסניה סבטלובה: מבחינת הכמות של התלונות אנחנו יודעים שזה 21%, שזה פחות או יותר מתאים לגודל של האוכלוסייה, אבל מבחינת הנרצחות אנחנו יודעים שהקורבנות הן הרבה יותר.

קסניה סבטלובה: מהבחינה הזאת אני לא רואה שום מענה.

קסניה סבטלובה: אני שאלתי את השאלה הזו גם את שר הרווחה חיים כץ שרק עכשיו ברדיו סיפר שכנראה נמצא כבר פתרון לסוגיה של אלימות במשפחה.

קסניה סבטלובה: שמחתי לשמוע את זה.

קסניה סבטלובה: את החיים של חברה שלי זה לא יחזיר.

קסניה סבטלובה: את החיים של הנשים שאיבדו וקיפחו את חייהן רק במהלך השנה האחרונה זה לא יחזיר.

קסניה סבטלובה: השאלה מה אנחנו נוכל לעשות כדי להזיז את העניינים האלה מהמקום מבחינת אוכלוסיות גדולות כל כך שאין להן שום מענה, אין להן אמון במערכת וגם, שוב, קמפיין של הסברה - - - 2 מיליון שקלים, 5 מיליון שקלים, זה טיפול שורש.

קסניה סבטלובה: זה לא קמפיין של הסברה – חבר'ה תלכו תתלוננו.

קסניה סבטלובה: כולם יודעים שלהתלונן זה - - - בין זה לבין באמת הליכה למעשה לתחנת המשטרה או לעובדת סוציאלית יש מרחק עצום.

קסניה סבטלובה: ועל זה צריך לגשר.

עאידה תומא סלימאן: תודה חברת הכנסת קסניה.

עאידה תומא סלימאן: אני מבקשת להיות צמודים לזמנים שאני רוצה כי יש לנו רשימה של דוברים אבל אנחנו מחכות לסגור את הדיון הזה, חייבות לסגור אותו ב-13:55 כי אנחנו בשידור ויש עוד דיון אחרינו שיתקיים.

עאידה תומא סלימאן: אני רוצה שאלה לנציג משרד האוצר, נתנאל אשרי, ממש, כמה אתם מקצים ל-2019 למשרד הרווחה על התכנית הזו, האם ידוע לך שבמשרדים אחרים הקצו תקציבים?

נתנאל אשרי: צהריים טובים.

נתנאל אשרי: דבר ראשון תודה לחדווה שעשתה לעומק ובאמת כל הנתונים שהיא הציגה כאן במסגרת המחקר של הממ"מ היו לעניין ומדויקים.

נתנאל אשרי: אני אענה לשאלה שלך – משרד הרווחה מקבל תקציב תוספתי בשנים האחרונות של כ-500 מיליון ₪ לשנה עבור כל המשרד.

נתנאל אשרי: שוב, מדובר בגידול שהוא פי - -

אורלי לוי אבקסיס: כמה מזה היה לאוטיסטים - - - מתוך זה הם ספרו כבר, דיי, נו, תכחיש.

עאידה תומא סלימאן: בסדר, לא - -

אורלי לוי אבקסיס: - - - מספרים.

עאידה תומא סלימאן: בסדר, אבל זה תעדוף של המשרד.

אורלי לוי אבקסיס: לא, זה לפי הסכם שלהם עם משרד הרווחה, צבוע לאירוע הזה.

נתנאל אשרי: כמו שאמרתי גם אתמול, מדובר בגידול בתקציב שהוא פי 5 מקצב הגידול באוכלוסייה.

נתנאל אשרי: לעניין התכנית של מרכזים למניעת אלימות והתקצוב, כפי שאמרה גם חדווה, לשנת 2019 הוקצו 9 מיליון שקלים נוספים מעבר לגידול בתקציב שמוקצה מתוקף גידול האוכלוסייה.

עאידה תומא סלימאן: לא הבנתי.

נתנאל אשרי: התקנות האלה גדול בצמוד לגידול האוכלוסייה.

נתנאל אשרי: משרד הרווחה גם ללא התכנית מגדיל את הסכומים בתקנות בסכומים מסוימים - -

עאידה תומא סלימאן: אוקיי, לפי הגידול באוכלוסייה.

עאידה תומא סלימאן: אבל לתכנית ספציפית, מעבר לגידול הטבעי, מה?

נתנאל אשרי: כפי שהיא אמרה, 8 מיליון שקלים ב-2017, 12 מיליון שקלים ב-2018 ועוד 9 מיליון שקלים ב-2019 לטובת משרד הרווחה.

נתנאל אשרי: בנוסף לכך, 14 מיליון שקלים ו-30 תקנים למשרד לביטחון פנים ב-2019.

עאידה תומא סלימאן: אז איפה נעלמו ה-30?

עאידה תומא סלימאן: בלבלת אותי לגמרי עכשיו.

עאידה תומא סלימאן: מה עם ה-30, איפה ה-30?

אורלי לוי אבקסיס: זה 17', 18' ו-19'.

אורלי לוי אבקסיס: סופרים את אותו כסף כמה פעמים.

נתנאל אשרי: לא, זה לא נכון.

נתנאל אשרי: 30 מיליון שקלים זה הסכום הנצבר משלושת השנים הללו.

אורלי לוי אבקסיס: 17', 18' ו-19'.

עאידה תומא סלימאן: אוי ואבוי.

נתנאל אשרי: לא מדובר בכסף חד פעמי.

נתנאל אשרי: 8 מיליון השקלים שניתנו באופן - -

עאידה תומא סלימאן: לא, לא, זה משגע ומטמטם את השכל עכשיו.

עאידה תומא סלימאן: לבוא עכשיו להגיד לי שכל הזמן כשאמרתם 8 מיליון בשנה הראשונה, 12 בשנה השנייה ו-30 זה היה לאסוף את הכל ביחד?

נתנאל אשרי: בשום שלב לא נאמר ש- -

עאידה תומא סלימאן: אני רוצה תשובה חד וחלק.

עאידה תומא סלימאן: אתם מוסיפים 30 מיליון ל-2019 מיועדות לתכנית או לא?

נתנאל אשרי: בשנת 2019 יתווספו לתכנית ממשרד הרווחה 9 מיליון שקלים כפי שדווח גם בעבר.

נתנאל אשרי: זה בנוסף ל-20 מיליון השקלים שהוקצו בשנת 2017 ו-2018 ונשארים בתקציב בשנת 2019.

עאידה תומא סלימאן: עכשיו אני חייבת להגיד שהממשלה נחשפה - - -אני מבקשת עכשיו להקשיב לזה.

עאידה תומא סלימאן: באמת, זה סקנדל מה שקורה עכשיו.

עאידה תומא סלימאן: אם לא היינו חופרות וחופרות וחופרות לא היינו מקבלות את התשובה הזו.

עאידה תומא סלימאן: אני כבר שואלת אתכם מחודש יולי.

עאידה תומא סלימאן: הייתה לי ישיבה עם שר האוצר, אני ביקשתי להעלות את התקציבים ולא נזכרתם להגיד שאתם פשוט עשיתם חשבון של 2017, 2018, 2019 וזרקתם לי את ה-30 מיליון כאילו הם תוספת של 2019?

עאידה תומא סלימאן: זה סקנדל.

עאידה תומא סלימאן: ויישאו באחריות על זה השרים שלא רצו להגיע ולענות על השאלות.

עאידה תומא סלימאן: חיינו אפילו לא שווים את ה-30 מיליון לשנת 2019.

עאידה תומא סלימאן: אם יירצחו עוד 20 נשים בשנת 2019 ואם יירצחו עוד נשים עד סוף השנה דמן הוא בראש השרים שיושבים ומשקרים ככה בצורה כל כך ברורה.

עאידה תומא סלימאן: אני מאוד מתנצלת שאני מתפרצת בצורה כזו, אבל אי אפשר.

עאידה תומא סלימאן: אנחנו לא מטומטמות, לא מורחים אותנו בצורה כזו, וזה סקנדל מה שקורה עכשיו.

עאידה תומא סלימאן: ומחר, אני מבטיחה לכולן, אני רוצה לראות את כל חברות וחברי הכנסת מצביעים מחר למען ועדת חקירה פרלמנטארית שאני מובילה מחר בכנסת.

עאידה תומא סלימאן: ואם לא תהיה ועדה כזו אנחנו נקים ועדה.

עאידה תומא סלימאן: הוועדה שלי תכנס כל שבוע חקירה פרלמנטארית.

עאידה תומא סלימאן: אני מכריזה מעכשיו, אבל אני אומרת לכם, מחר תצפו בשידור מהמליאה ותראו מי מצביע בעד ועדת חקירה ומי לא.

אורלי לוי אבקסיס: תגידי לי מה הסנקציות שמסובבים ככה חברי כנסת בנתונים שהם לא נתונים אמיתיים.

עאידה תומא סלימאן: זה משגע.

עאידה תומא סלימאן: עכשיו לבוא ולהגיד לנו.

נתנאל אשרי: בשום שלב לא נאמר - -

אורלי לוי אבקסיס: עד עכשיו אנחנו מדברים על 30 מיליון שקל חדשים שנכנסים.

עאידה תומא סלימאן: ואף אחד לא טרח להגיד לנו.

אורלי לוי אבקסיס: - - - והמצב הזה מתקבע כעובדה.

אורלי לוי אבקסיס: אם לא - - -

עאידה תומא סלימאן: למה לא אמרת לנו - - - 9 מיליון, לא 30 מיליון.

עאידה תומא סלימאן: זה אפילו פחות ממה שהוקצה ב-2018.

עאידה תומא סלימאן: תתביישו.

פנינה תמנו: בוא נשמע מה יש לו להגיד.

עאידה תומא סלימאן: אני רוצה לשמוע כי עד שאני אגלה מה האמת מאחוריה דברים שלו זה יהיה בשנה הבאה.

עאידה תומא סלימאן: אז זהו.

אורלי לוי אבקסיס: שלוש שנים 30 מיליון במצטבר אחרי שאמרנו על התכנית, כמה הם קיצצו אתמול?

אורלי לוי אבקסיס: כמה קיצצתם במשרד הרווחה מתחילת השנה – למעלה מ-100 מיליון שקל.

אורלי לוי אבקסיס: יש - - - ושמתם 30 - - -

עאידה תומא סלימאן: משרד שלא שם את הנושא של הנשים בראש מעייניו בתקצוב התוספתי שהוא מקבל, אני לא רוצה עכשיו לא להיכנס ולא להגן על התקציב הרוחבי והלא רוחבי.

עאידה תומא סלימאן: עמדתי נגד הקיצוץ הרוחבי היא ברורה.

עאידה תומא סלימאן: אני חושבת שהממשלה הזו לא נותנת לנושאים החברתיים, אבל אני רוצה להתמקד בנושא של נשים ואלימות נגד נשים.

עאידה תומא סלימאן: אני רוצה לתת לנאילה עוואד מנשים נגד אלימות לדבר.

עאידה תומא סלימאן: אחריה אני רוצה לשמוע מהמשטרה.

עאידה תומא סלימאן: בבקשה.

נאילה עוואד: לאחר הדיון הסוער.

נאילה עוואד: אני חושבת, איריס, שה-33% בתקציב התעריף של המקלטים זה מה שהוקצה בשנת 2017, ה-9 מיליון שקלים שדובר עליהם.

נאילה עוואד: זה בעניין המאבק של ה-15 שנים של ארגונים פמיניסטיים להעלות את התעריף של שהות נשים במקלטים.

נאילה עוואד: זה אותו תקציב.

נאילה עוואד: אז אין תכנית ואין כלום.

נאילה עוואד: אני כן רוצה להתייחס, ותספרו עכשיו, נשים ערביות שנרצחו בשנת 2017-2017, רנין רחאן, סמירה איסמהין, מרבת אבו ג'ליל, סלאם עבדאללה, אם יאסין, - - -אבו שרח, חוואידה שוואה, חוואידה חייל, ג'באיה רשתיה, ג'דן אבו חנין, סיהם זבארקה, לינה אחמד, ברא אשור בג'י, חנאן אל בוחרי, הנרייה פארה, - - -, היבא מניע.

נאילה עוואד: כמה יצא לכם?

נאילה עוואד: 17 נשים מתוך 35.

נאילה עוואד: הדיווחים מדברים על 23%.

נאילה עוואד: איפה הנשים הערביות נעלמו?

עאידה תומא סלימאן: לא.

עאידה תומא סלימאן: 23% מהתלונות, לא ממקרי הרצח.

נאילה עוואד: לא, דובר עד 35 נשים שנרצחו מתוכן 23 לא יהודיות.

נאילה עוואד: זה מה שדווח.

נאילה עוואד: אני מדברת כאן על יותר מ-50% שרובן נעלמו, לא רשומות.

נאילה עוואד: לא רק שמתכחשים מהן בתוך החברה, השמות שלהן נעלמו - -

אורלי לוי אבקסיס: זאת אומרת, מה, אירועים שאנחנו לא יודעים - -

עאידה תומא סלימאן: ידוע.

עאידה תומא סלימאן: היא מהסטטיסטיקה מתכוונת.

אורלי לוי אבקסיס: הרוצחים לא ידועים, לכן הם לא רשומים באלימות בתוך המשפחה.

אורלי לוי אבקסיס: זה מה שאת אמרת.

עאידה תומא סלימאן: בגלל זה שאלתי מהתחלה אם זה רצח מוזמן האם הוא רשום בתוך הסטטיסטיקה הזו ועוד לא קיבלתי תשובה.

עאידה תומא סלימאן: אתם רציתם לברר.

עאידה תומא סלימאן: אנחנו נברר תיכף.

עאידה תומא סלימאן: אבל ה-23% זה לא היה על רצח.

אורלי אלמגור דותן: זה היה על תלונות במשפחה.

עאידה תומא סלימאן: תלונות אלמ"ב.

עאידה תומא סלימאן: זה לא היה - -

נאילה עוואד: אם אני מדברת על אחריות, כן תהיה אחריות.

נאילה עוואד: דיברנו לפני זה על קלון חברתי, אני חושבת שהגיע הזמן שכל מי שמגן על רוצח, כל מי שמגן על פושע, על אלים גם יישא את האחריות ועל כן שתצא אמירה.

נאילה עוואד: אי אפשר שראשי רשויות שהם מטרידים, שהם רוצחים או מגנים על רוצחים שיקבלו עוד במות.

נאילה עוואד: וכאן אני אומרת, כעמותת נשים נגד אלימות אנחנו מחרימות כל במה שמשתתף בה כל איש אפילו אם אין כתבי אישום נגדו שהוא מגיע לנאום, במיוחד על אלימות ואלימות בתוך המשפחה.

נאילה עוואד: אם אני מדברת על האחריות המשטרתית, סגירת תיקים – מדובר על 87%, בקרב הנשים הערביות 89% מהתיקים שמגיעים על אלימות במשפחה נסגרים מחוסר עניין לציבור.

נאילה עוואד: פחות מ-50% יש כתבי אישום בעניין של רוצחים.

נאילה עוואד: זאת אומרת שהפצצה מתקתקת, הרוצחים מסתובבים.

נאילה עוואד: האיום שנתניהו ראש הממשלה מאיים כל הזמן, האיום האיראני, האיום בינינו, כי הרוצחים מסתובבים.

נאילה עוואד: האיום על הביטחון האישי של כל אחת ואחד בתוך החברה, בתוך המדינה שזה רוצחים אלימים מסתובבים בינינו והם עדיין חופשיים.

נאילה עוואד: אנחנו לקראת התמודדות על מכרזים של המקלטים.

נאילה עוואד: אני יודעת ומאוד מעריכה את אנשי המקצוע שעובדים במשרד העבודה והרווחה, ואנחנו עשינו כברת דרך שניתן להעריך.

נאילה עוואד: אבל אני בטוחה שתשמעו בכותרות אחרי כמה חודשים שיש עמותות שהפעילו את המקלטים במהלך 25, 26, 30 שנה, שלא יזכו במכרזים לצערי כי לא עומדים בתנאים של המשרד שהם מקשים יותר ויותר.

נאילה עוואד: ואני חושבת שהגיע הזמן לפתח את השיח המקצועי, אידיאולוגי, לא לתת לאנשי עסקים שינהלו את השירותים האלו.

נאילה עוואד: לא לתת לאנשי עסקים ולא לתת שיטפלו בעניין של נשים כסחורה ולא כאידיאולוגיה והנשים הן במרכז.

עאידה תומא סלימאן: תודה רבה נאילה.

עאידה תומא סלימאן: אתמול התחלתי לקבל חלקים מהמכרז שיצא בעניין המקלטים ואני מודה, כמובן - - - נח העביר לי חלקים מהמכרז, אנחנו נצטרך לשבת ולקיים פגישת עבודה מהירה.

עאידה תומא סלימאן: נכון, את יודעת ואתם יודעים טוב מאוד כמה העמדה שלי בעניין המכרזים ובעניין מקלטי הנשים ומי אמור לנהל את מקלטי הנשים.

עאידה תומא סלימאן: אם נצטרך אנחנו גם נצא למאבק רציני בנושא הזה, לא נאפשר את הסחר מכר הזה בעניין הגנה על נשים ומקלטי נשים.

עאידה תומא סלימאן: משרד הבט"פ, יש לכם תשובה בעניין הסטטיסטיקה ששאלתי?

קריאה: מה הייתה השאלה?

עאידה תומא סלימאן: כן.

עאידה תומא סלימאן: והשאלה השנייה כמה הוקצה מתקציב המשרד שלכם בשנה שעברה, ב-2018 וב-2019 כמה יוקצה.

כנרת מנגן אלמליח: יש לנו כאן נציגה מאגף התקציבים אצלנו שהיא תתייחס להיבט התקציבי.

כנרת מנגן אלמליח: המשטרה תתייחס לנושא של הסטטיסטיקה.

כנרת מנגן אלמליח: בנוסף יש לנו כאן את עו"ס משטרה שפועלת באום אל פחם שאני אשמח אם תינתן לה הזדמנות לדבר.

עאידה תומא סלימאן: אנחנו נצטרך לסכם את הדיון הזה לפני 13:55.

כנרת מנגן אלמליח: היא הגיעה במיוחד והיא הגיעה מרחוק.

עאידה תומא סלימאן: אוקיי.

עאידה תומא סלימאן: אז אפשר לקבל תשובה בעניין הסטטיסטיקה?

אילת אורנשטיין: אפשר לחזור על השאלה?

עאידה תומא סלימאן: אנחנו שאלנו על האוכלוסייה במקרי הרצח.

עאידה תומא סלימאן: קודם כל הייתה שאלה על הניתוח של האוכלוסייה הלא יהודית, שאלתי אם יש לכם פילוחים, מה זה כולל.

עאידה תומא סלימאן: אבל אם אין לך פה עכשיו אני ארצה שנקבל לידיים שלנו.

עאידה תומא סלימאן: הדבר השני, בעניין סטטיסטיקה על רצח נשים, האם זה כולל נשים שנרצחו והרוצח הוא לא בן משפחה והוא לא - -

אילת אורנשטיין: בוודאי, יש את הנתון של סך הכל רצח נשים, הוא כולל גם את המקרים האלה.

אילת אורנשטיין: בנפרד הוצג ומוצג - - - גם רצח נשים על ידי בני זוג שזה נתון אחר, אבל בוודאי שכל הנשים שנרצחו כלולות בסטטיסטיקה הזו.

אורלי אלמגור דותן: אני חושבת שהיא שאלה על התלונות, לא על הרצח.

עאידה תומא סלימאן: גם על הרצח.

עאידה תומא סלימאן: אוקיי, מי יכול לענות מבחינת התקציב?

קריאה: הרפרנטית שלנו יצאה רגע לבדוק את הנתונים אז אפשר - - -

עאידה תומא סלימאן: אני רוצה לתת בכל זאת למישהי ששנים הובילה את המאבק הזה והיא קולגה ומורה ואימא לכולנו.

עאידה תומא סלימאן: רות רזניק, בבקשה.

רות רזניק: אז אני מאוד אתמצת.

רות רזניק: מדינת ישראל חיה על נתונים לגמרי שקריים בנושא של אלימות נגד נשים.

רות רזניק: משתמשים במחקרים שנעשו בתחילת שנות ה-90 בידי פרופ' איזיקוביץ' שהוא דיבר על 200,000 נשים מוכות בישראל.

רות רזניק: בינתיים האוכלוסייה גדלה אבל, ואני לא אקריא לכם מפני שאין לי זמן, יש לי כאן נתונים של ארגון הבריאות העולמי שקובע שבין 30% ל-35% מהנשים היו או היום חיות במסגרות של אלימות.

רות רזניק: כלל עולמי.

רות רזניק: ישראל כלולה במחקר הזה.

רות רזניק: אני לא מעזה לדבר על 30%.

רות רזניק: אני מדברת על 20%, 20% זה 600,000 נשים שחיות במעגלי עוני, לא עוני, סליחה, חלקן בעוני אבל רובן לא.

רות רזניק: ואני מודיעה לכן שזה 600,000 נשים ועוד 1.2 מיליון ילדים ועוד המשפחות המורחבות שחיות את הסבל של הבת או האחות או האימא שחיות במעגלי עוני.

רות רזניק: צריך לצאת פעם אחת מהנתונים הפשוט לא נכונים ולא רלוונטיים.

רות רזניק: ארגון הבריאות העולמי זה ארגון מספיק רציני, עושה מספיק מחקר.

רות רזניק: אני לא לוקחת את הנתון הזה.

רות רזניק: ואני רק רוצה להמחיש לכם – לפני כ-10 שנים בשוודיה היו 110 מקלטים.

רות רזניק: היום יש בשוודיה 161 מקלטים לנשים מוכות.

רות רזניק: האם מישהו חושב שהשוודים פחות אלימים מהישראלים או יותר אלימים?

רות רזניק: בישראל יש 14 מקלטים ועוד יורדים לחיינו בכל דבר כפי ששמענו מנאילה.

עאידה תומא סלימאן: תודה, ואני מאוד מתנצלת רות שאני לא אתן יותר.

עאידה תומא סלימאן: אני חייבת לסכם.

עאידה תומא סלימאן: מה התקציב של הבט"פ שהוקדש לנושא הזה?

עאידה תומא סלימאן: ואני מבקשת, מסעיפים מתוך התכנית, אל תגידו לי את כל מה - -

אדוה מובדלי: בשנת 2019 המשטרה הקצתה 30 תקני כוח אדם ו-9 מיליון שקלים לטובת הנושא.

עאידה תומא סלימאן: 9 מיליון שקלים שזה יהיה תקנים נוספים.

עאידה תומא סלימאן: מה עם 2018?

אדוה מובדלי: סליחה, זה ל-2018 שהפעילות תימשך גם לתוך 2019.

עאידה תומא סלימאן: כלומר, משרד הבט"פ הוסיף 9 מיליון שקלים לתכנית בדיוק כמו שהאוצר הקדיש לתכנית.

עאידה תומא סלימאן: זה מה שאני מבינה.

עאידה תומא סלימאן: 9 מיליון הם מהתקציב שלכם?

עאידה תומא סלימאן: אה, לא, ב-2018 הם עשו - - -זה לא תוספתי, זה היה אצלכם בתקציב.

עאידה תומא סלימאן: יכול להיות שהוציאו את זה מהתקציב שלהם, עשו תעדוף.

אדוה מובדלי: 30 התקנים הם מתוך תקנים קיימים ו-9 מיליון תוספתיים.

עאידה תומא סלימאן: טוב, זה לא מה שהצגת בהתחלה.

עאידה תומא סלימאן: בואו נעשה סדר.

עאידה תומא סלימאן: אני אבקש עד מחר בבוקר, כי מחר אני מוציאה את הנושא של ועדת החקירה,וגם את וגם עוד שתי חברות כנסת, יעל כהן פארן ועליזה לביא, אני מבקשת שאני אקבל עד מחר בבוקר כמה הקצתם בכל שנה תקציב תוספתי לנושא של מאבק באלימות נגד נשים ואיך, כלומר איך תורגם, תקנים, משהו אחר.

עאידה תומא סלימאן: אני רוצה להגיד שהדיון היה קשה לא רק בגלל שאנחנו מדברות על האלימות נגד נשים.

עאידה תומא סלימאן: זה לבד היה אמור להיות כואב וזה לבד היה אמור להיות קשה, אבל גם להקשיב איך הממשלה על משרדיה ובעיקר משרד האוצר ומשרד הרווחה במקרה הזה, אני לא יודעת מה המצב, איך טיפלו בנושא ועד כמה שמו אותו בסדר העדיפויות.

עאידה תומא סלימאן: ועוד לגלות תוך כדי כך שמרחו אותנו ונתנו לי מידע שהוא לא נכון בעליל בעיניי.

עאידה תומא סלימאן: נאמר לי 30 מיליון שקל.

עאידה תומא סלימאן: אני ישבתי עם שר האוצר ויש לי פה את הרישומים מהדיון שהתקיים אצלו, ונאמר לי אז שזה 43.

עאידה תומא סלימאן: עוד כשנאמר לי 30, אמרתי וואלה, התקציב הרוחבי גם הגיע לשם, אבל 9 מיליון ועוד עם התוספת הרגילה שהמשרד מקבל על תוספת האוכלוסייה זה כבר עובר כל גבול.

עאידה תומא סלימאן: וזה מאוד מקומם.

עאידה תומא סלימאן: וזה רק מעיד על איך שמתייחסים אלינו כנשים ואיך מתייחסים לעדיפות של הגנה על חיי נשים.

עאידה תומא סלימאן: אני פונה מפה גם לשר האוצר, גם לשר הרווחה, ואני פונה לראש הממשלה שוב, אתם יודעים מה, לא רוצה הצהרות מכם, לא רוצה שתצאו בגינוי על רצח נשים, לא רוצות שתתנו לנו מס שפתיים, תתרגמו את זה לתוך התקציבים ולתוך הביצוע.

עאידה תומא סלימאן: תעשו את זה אחרת לא מגיע לכם להיות אחראים על הביטחון של הנשים.

עאידה תומא סלימאן: אני נועלת את הישיבה.